text:
MUTU 2
Baibolo ni Buku Lakufuma kwa Chiuta
Kasi Baibolo likupambana wuli na mabuku ghanyake?
Kasi Baibolo lingamovwirani wuli para muli na masuzgo?
Chifukwa wuli mungagomezga mauchimi gha mu Baibolo?
1, 2. Chifukwa wuli Baibolo ntchawanangwa chapadera chomene?
KASI mungakumbuka nyengo iyo mukapokera chawanangwa kwa mubwezi winu? Mukwenera kuti mukakondwa chomene. Nakuti chawanangwa chikulongora kuti uyo wamupani wakumutemwani chomene. Mukwenera kuti mukamuwonga mubwezi winu chifukwa cha chawanangwa icho wakamupani.
2 Baibolo ntchawanangwa chakufuma kwa Chiuta. Tikwenera kuwonga Chiuta chifukwa cha kutipa chawanangwa ichi. Baibolo likuyowoya vinthu ivyo palije buku linyake lingatiphalira. Mwachiyelezgero, likuyowoya umo kuchanya na charu vikalengekera, kweniso umo mwanalume na mwanakazi wakwamba ŵakalengekera. Baibolo lili na fundo ziwemi, izo zingatovwira para tili na masuzgo ndiposo para tikusuzgika maghanoghano. Likulongosora umo Chiuta wafiskirenge khumbo lake na kunozga charu kuti ŵanthu ŵakhalengemo makora. Baibolo ntchawanangwa chapadera chomene.
3. Kasi Yehova wakukhumba vichi pakutipa Baibolo?
3 Kweniso Baibolo ntchawanangwa chapadera chifukwa likutiphalira chinthu chinyake chakukhwaskana na Yehova Chiuta, uyo wakutipa vyose. Pakutipa Baibolo ndikuti wakukhumba kuti timumanye makora. Baibolo lingamovwirani kusendelera kwa Yehova.
4. Longosorani umo Baibolo lathandazgikira.
4 Para muli na Baibolo ndikuti muli na buku ilo lili na ŵanthu ŵanandi. Baibolo lose, panji mabuku ghanyake gha mu Baibolo, ghasindikizgika mu viyowoyero vyakujumpha 2,600. Ndipo ŵanthu awo ŵali na Baibolo mbanandi chomene kuluska awo ŵalije. Sabata yiliyose, ŵanthu ŵakugura panji kupokera Mabaibolo ghakujumpha 1 miliyoni. Pakusindikizgika Mabaibolo ghanandi chomene ndiposo mabuku ghanyake gha mu Baibolo. Palije buku linyake ilo lingayana na Baibolo.
5. Chifukwa wuli Baibolo ni “mazgu gha Chiuta”?
5 Kweniso, Baibolo ‘ndakupelekeka na Chiuta.’ (Ŵerengani 2 Timote 3:16.) Munthowa wuli? Baibolo likuti: “Ŵanthu ŵakayowoyanga vyakufuma kwa Chiuta pakulongozgeka na mzimu utuŵa.” (2 Petrosi 1:21) Mwachiyelezgero: Gogo wangatuma muzukuru wake kuti wamulembere kalata. Uthenga wa mu kalata ukuŵa wa gogo. Ntheura, kalata iyi yikuŵa yake, kuti nja muzukuru yayi. Ndimo viliriso na Baibolo. Lili na uthenga wa Chiuta, wa awo ŵakalemba yayi. Ntheura, Baibolo lose ni “mazgu gha Chiuta.”
NDAKUKOLERANA NDIPOSO LIKUNENESKA
6, 7. Chifukwa wuli ntchakuzizika kuti Baibolo ndakukolerana?
6 Baibolo likamba kulembeka mu 1513 B.C.E ndipo likamara pati pajumpha vyaka 1,600. Awo ŵakalemba ŵakaŵako mu nyengo yakupambana, ndipo ŵakakura mwakupambana. Ŵanyake ŵakaŵa ŵalimi, ŵalovi, ndiposo ŵaliska ŵa viŵeto. Ŵanyake ŵakaŵa zintchimi, ŵeruzgi, ndipo ŵanji ŵakaŵa mafumu. Luka, wakaŵa dokotala. Nangauli awo ŵakalemba Baibolo ŵakakura mwakupambana, kweni ndakukolerana kwamba ku Genizesi m’paka Chivumbuzi. *
7 Buku la Genizesi likutiphalira umo masuzgo gha ŵanthu ghakambira. Buku la Chivumbuzi likuyowoya kuti charu chose chizamuŵa paradiso, panji kuti munda wakutowa. Baibolo likutiphalira vinthu ivyo vikachitika kale chomene, ndipo vinthu ivi vikutovwira kumanya khumbo la Chiuta na umo lifiskikirenge. Ntchakuzizika chomene kuwona kuti Baibolo ndakukolerana, ndipo umu ndimo buku lakufuma kwa Chiuta likwenera kuŵira.
8. Yowoyani vinthu vinyake ivyo vikulongora kuti Baibolo likuneneska pa nkhani za sayansi.
8 Baibolo likuneneska pa nkhani za sayansi. Likuyowoya vinthu ivyo ŵanthu ŵakale ŵakavimanyanga yayi. Mwachiyelezgero, mu buku la Levitiko muli malango agho ghakapelekeka ku Ŵaisrayeli. Malango agha ghakuyowoya nyengo iyo munthu wakakanizgikanga kukhala pamoza na ŵanyake. Pakaŵaso malango ghakukanizga ukazuzi, agho ŵanthu ŵa mitundu yinyake ŵakaghamanyanga yayi. Pa nyengo yinyake, ŵanthu ŵakaŵa na maghanoghano ghakubudika pa nkhani ya umo charu chiliri, kweni Baibolo likayowoyerathu kuti charu ntchambulunga panji kuti charawundi. (Yesaya 40:22) Baibolo likayowoya kale kuti charu ‘chikuning’ina pambura kanthu.’ (Yobu 26:7) Nangauli Baibolo ni buku la sayansi yayi, kweni para likuyowoya vya sayansi, likuneneska. Asi buku lakufuma kwa Chiuta ndimo likwenera kuŵira?
9. (a) Ntchivichi chikulongora kuti Baibolo likuneneska pa nkhani ya mbiri? (b) Pakuti awo ŵakalemba Baibolo ŵakayowoya unenesko, kasi Baibolo ni buku wuli?
9 Kweniso Baibolo likuneneska pakuyowoya za vinthu ivyo vikachitika kale. Likuyowoya icho chikachitika, nyengo iyo chikachitikira, na zina la uyo wakachichita. Likuyowoya waka mazina gha ŵanthu yayi, kweni na mbiri yawo wuwo. * Kanandi ŵanthu awo ŵakulemba mbiri mu charu ŵakuyowoya yayi maubudi gha ŵanthu ŵa mtundu wawo panji ŵa charu chawo. Kweni awo ŵakalemba Baibolo ŵakabisanga yayi. Ŵakalembanga maubudi ghawo na gha mtundu wawo. Mwachiyelezgero, mu buku la Maŵazgo, Mozesi wakalemba zakwananga zikuru izo wakachita, izo wakalangikirapo. (Maŵazgo 20:2-12) Unenesko wanthena uwu ukusangika bweka yayi mu mabuku gha ŵanthu awo ŵakulemba mbiri, kweni ukusangika mu Baibolo chifukwa ni buku lakufuma kwa Chiuta.
BUKU ILO MULI FUNDO ZAKOVWIRA
10. Chifukwa wuli Baibolo ni buku lakovwira?
10 Pakuti Baibolo ndakupelekeka na Chiuta, ‘ndachandulo pa kusambizga, kuchenya, na kunyoloska vinthu.’ (2 Timote 3:16) Baibolo ni buku lakovwira chomene. Likulongora kuti uyo wakalemba wakuŵamanya makora ŵanthu. Ichi ntchakuzizika yayi chifukwa wakalemba ni Yehova Chiuta, uyo wakalenga ŵanthu. Chiuta wakumanya makora maghanoghano ghithu na umo tikujipulikira kuluska umo ise tikujimanyira. Kweniso, Yehova wakumanya ivyo tikusoŵerwa kuti tiŵe ŵakukondwa. Wakumanyaso vinthu ivyo tikwenera kugega.
11, 12. (a) Ni fundo wuli izo Yesu wakayowoya mu upharazgi wake uwo uli kulembeka mu Mateyu chaputara 5 m’paka chaputara 7? (b) Kasi mu Baibolo muli ulongozgi wuli wakovwira, ndipo chifukwa wuli ulongozgi wake ukutchujuka yayi?
11 Mwachiyelezgero, Yesu wakayowoya fundo zakovwira chomene mu upharazgi wake wapadera uwo uli kulembeka mu Mateyu chaputara 5 m’paka 7. Mu upharazgi uwu, Yesu wakayowoya fundo zakupambanapambana. Wakayowoya umo tingachitira kuti tiŵe ŵakukondwa nadi, umo tingachitira para tambana na munyithu, umo tingalombera kwa Chiuta, na umo tingachitira mwamahara na vinthu vyakuthupi. Ivyo Yesu wakayowoya vichali kovwira chomene sono nga umo vikaŵira pa nyengo yira.
12 Fundo zinyake mu Baibolo zikutovwira umo tingakhalira makora mu banja, umo tingagwilira ntchito, na umo tingakhalira na ŵanyithu. Fundo za mu Baibolo zili kulembekera ŵanthu wose, ndipo nyengo zose ni zakovwira. Mazgu gha Chiuta ghakuyowoya mwakudumura vinjeru ivyo vili mu Baibolo. Chiuta wakalongozga ntchimi Yesaya kulemba kuti: “Ine Yehova, ndine Chiuta winu, Uyo wakumusambizgani kuti musange chandulo.”
BUKU ILO MULI MAUCHIMI
13. Ni fundo wuli zakukhwaskana na Babuloni izo Yehova wakaphalira ntchimi Yesaya kuti yilembe?
13 Mu Baibolo muli mauchimi ghanandi. Nakuti ghanandi ghali kufiskika kale. Wonani chiyelezgero ichi. Kwizira mwa ntchimi Yesaya, iyo yikaŵako nyengo yakale, Yehova wakayowoyerathu kuti msumba wa Babuloni uzamubwangandulika. (Yesaya 13:19; 14:22, 23) Wakayowoyaso umo vizamuchitikira. Wakati ŵalwani ŵazamukamuska maji gha mu mlonga wa Babuloni, ndipo ŵazamunjira mu msumba kwambura munthu wakurwa nawo nkhondo. Wakayowoyaso chinthu chinyake. Uchimi wa Yesaya ukayowoya nanga ni zina la fumu iyo yizamuthereska Babuloni. Ukati ni Sayirasi.
14, 15. Kasi uchimi unyake wa Yesaya wakuyowoya za Babuloni ukafiskika wuli?
14 Pakati pajumpha vyaka 200, mu usiku wa Okutobala 5, 539 B.C.E., ŵasilikari ŵakazenga mahema [mathenti] pafupi na msumba wa Babuloni. Kasi mulongozgi wawo wakaŵa njani? Sayirasi, fumu ya Ŵaperesiya. Uchimi ukaŵa pafupi kufiskika. Kweni kasi ŵasilikari ŵakanjira nadi mu msumba wa Babuloni kwambura munthu kurwa nawo nkhondo nga umo uchimi ukayowoyera?
15 Pa usiku uwu, ŵanthu ŵa mu Babuloni ŵakaŵa na phwando ndipo ŵakawonanga kuti mbakuvikilirika chifukwa msumba wawo ukaŵa na m’panda wakukhora chomene. Pa nyengo iyi, Sayirasi wakapatuska maji gha mu mlonga uwo ukanjiranga mu msumba uwu. Maji ghakachepako, ndipo ŵasilikari ŵake ŵakambuka na kwiza pafupi na m’panda wa msumba. Kweni kasi ŵasilikari ŵa Sayirasi ŵakatenge ŵanjirenge wuli mu msumba wa Babuloni pakuti ukaŵa mu m’panda? Pa vifukwa vinyake, pa zuŵa ili mulyango wa msumba uwu ukalekeka mwazi.
16. (a) Kasi Yesaya wakayowoya kuti ntchivichi chizamuchitikira Babuloni? (b) Longosorani umo uchimi wakuyowoya za kubwangandulika kwa Babuloni ukafiskikira.
16 Pakuyowoya za Babuloni, uchimi ukati: “Muzamukhalaso munthu chara, nesi munthu kuzengamo mu miwiro yose. Muarabu nayo wazamujinthamo chara hema lake, ndipo palije muliska uyo wazamupumuzgiramo mskambo wake.” (Yesaya 13:20) Uchimi ukayowoyaso ivyo vizamuchitika para msumba uwu wabwangandulika. Ukati Babuloni wazamuzengekaso yayi muyirayira. Pali ukaboni wakuti mazgu agha ghali kufiskika nadi. Uko kukaŵa msumba wa Babuloni, makilomita pafupifupi 80 kumwera kwa Baghdad, mu charu cha Iraq, kukukhala ŵanthu yayi m’paka sono. Uwu mbukaboni wakuti mazgu agho Yehova wakayowoya mwa Yesaya ghali kufiskika. Wakati: “Nizamumuphyera na chiphyelero cha pharanyiko.”
17. Chifukwa wuli tikugomezga kuti Chiuta wazamufiska ivyo wali kulayizga?
17 Chipulikano chithu chikukhora chomene para tikuwona kuti uchimi wa mu Baibolo ukufiskika nadi, asi nthena? Tili na chigomezgo chose kuti Yehova Chiuta wazamufiska layizgo lake la kuzgora charu kuŵa paradiso, chifukwa wali kufiskapo kale vinyake ivyo wakalayizga. (Ŵerengani Maŵazgo 23:19.) Tili na “chigomezgo cha umoyo wamuyirayira uwo Chiuta uyo wakuteta yayi, wakalayizga kale chomene.”
“MAZGU GHA CHIUTA NGAMOYO”
18. Kasi mpositole Paulosi wakayowoya fundo wuli yakuzirwa yakukhwaskana na “mazgu gha Chiuta”?
18 Ivyo tasambira mu mutu uwu vyalongora kuti Baibolo ni buku lapadera chomene. Mbunenesko kuti Baibolo ndapadera chifukwa chakuti ndakukolerana, likuneneska pa nkhani za sayansi na mbiri, muli fundo zakovwira, ndiposo mauchimi agho ghakufiskika. Kweni ni vyenevivi pera yayi. Mpositole Paulosi wakalemba kuti: “Mazgu gha Chiuta ngamoyo na ghankhongono, ngakuthwa kuluska lupanga lwa wuyi kosekose, ghakugwaza m’paka kupatura umoyo na mzimu, mafindo na mongo, ndipo ghakumanya ivyo mtima ukughanaghana na kukhumba.”
19, 20. (a) Kasi Baibolo lingamovwirani wuli kuti mujimanye? (b) Kasi mungalongora wuli kuti mukuwonga Baibolo, ilo ntchawanangwa chakufuma kwa Chiuta?
19 Umoyo withu ungasintha para tingaŵelenga “mazgu” gha Chiuta agho ghali mu Baibolo. Baibolo lingatovwira kuti tijimanye makora. Nyengo zinyake tingawona nga tikutemwa Chiuta, kweni kasi tikulondezga nadi ivyo Mazgu ghake ghakusambizga? Nkharo yithu ndiyo yivumburenge ivyo vili mu mtima withu.
20 Baibolo lili kufuma nadi kwa Chiuta. Ni buku ilo tikwenera kuliŵerenga, kulisambira, na kulitemwa. Longorani kuti mukuwonga chawanangwa chakufuma kwa Chiuta ichi. Mungalongora kuti mukuwonga usange mulutilirenge kulisambira. Para muchitenge nthena, mumanyenge chifukwa icho Chiuta wakalengera ŵanthu. Mu mutu 3, tisambirenge chifukwa icho Chiuta wakalengera ŵanthu na umo wafiskirenge khumbo lake.
^ ndime 6 Nangauli ŵanthu ŵanyake ŵakuti mavesi ghanyake mu Baibolo ghakususkana, kweni palije ukaboni. Wonani mutu 7 mu buku lakuti Baibulo—Kodi Ndilo Mawu a Mulungu Kapena a Munthu? Lakusindikizgika na Ŵakaboni ŵa Yehova.
^ ndime 9 Wonani mbiri ya Yesu pa Luka 3:23-38.
^ ndime 16 Kuti mumanye vinandi vyakukhwaskana na uchimi uwu, wonani burosha lakuti Bukhu la Anthu Onse, peji 27-29, lakupharazgika na Ŵakaboni ŵa Yehova.
^ ndime 17 Kubwangandulika kwa Babuloni ngumoza waka mwa maucimi gha mu Baibolo agho ghali kufiskika. Mauchimi ghanyake agho ghali kufiskika ghakuyowoya za kubwangandulika kwa Ture na Nineve. (Ezekiyeli 26:1-5; Zefaniya 2:13-15) Kweniso, uchimi wa Daniyeli ukayowoyerathu maufumu ghakupambanapambana agho ghazamulamulira charu para Babuloni wabwangandulika. Ghanyake mwa maufumu agha, ni Mediya na Peresiya ndiposo Girisi. (Daniyeli 8:5-7, 20-22) Kuti mumanye maucimi ghakuyowoya za Mesiya agho ghakafiskika pa Yesu Khristu, wonani Vyakusazgirapo pa peji Yesu Khristu ni Mesiya Uyo Chiuta Wakalayizga.
Manyani Vinandi
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?


c: text/html

text: 10 Sono ine Paulosi, nkhumuŵeyani na kuzika na lusungu lwa Khristu,+ nangauli nili wakuyuyuka para nili pakati pinu,+ kweni nili wachikanga para nili kutali namwe.+2 Nkhulomba kuti para niza kwa imwe nizakaleke kukhwima mtima na kuchitapo kanthu mwachikanga pakususkana na awo ŵakutiwona nga tikwenda mwakuyana na makhumbiro ghacharu.3 Nangauli tikuchita vinthu nga mbanthu wose kweni tikurwa nkhondo mwakuyana na umo charu chikughanaghanira yayi.4 Chifukwa vilwero vya nkhondo yithu ni vya charu yayi,+ kweni ni vyakufuma kwa Chiuta,+ ni vyankhongono ndipo vikugadabura vinthu vyakukhora chomene.5 Pakuti tikugadabura maghanoghano na chinthu chilichose icho chikutondeska ŵanthu kumanya Chiuta,+ ndipo tikuthereska maghanoghano gha mtundu uliwose na kughazgora kuti ghapulikire Khristu.6 Para mwalongora waka kuti mukupulikira mu vyose, ndise ŵakunozgeka kupeleka chilango kwa munthu waliyose uyo wakuleka kupulikira.+7 Mukuwona vinthu kuyana na kawonekero kake kakuwaro. Usange munyake wakujigomezga kuti ngwa Khristu, wamanyeso fundo iyi yakuti: Umo iyo waliri wa Khristu, nase ndimo tiliri.8 Pakuti Fumu yili kutipa mazaza kuti timuzengani, kumuwiskirani pasi yayi,+ ntheura nanga ninganotha mwakujumphizga, ningakhozgeka soni yayi.9 Mungaghanaghananga kuti nkhukhumba waka kumofyani na makalata ghane yayi.10 Chifukwa iwo ŵakuti: “Makalata ghake ngazito na ghankhongono, kweni para wali pakati pithu wakuwoneka wakulopwa ndipo kayowoyero kake nkhambura fundo.”11 Munthu wanthena wamanye kuti, ivyo tikuyowoya mu makalata para kulije, ndivyo tizamuchita para tili pakati pinu.+12 Pakuti tikukhumba yayi kujiwona nga umo ŵanthu ŵanyake ŵakujiwonera panji kujiyaniska na awo ŵakujilumba ŵekha.+ Kweni para ŵakujipima ŵekha kuyana na kawonero kawo na kujiyaniska ŵekha kuyana na kawonero kawo, ŵakulongora kuti ŵakupulikiska chilichose yayi.+13 Kweni ise tinothenge m’paka kujumpha mphaka izo tili kupika yayi, kweni tikhalenge mu chigaŵa icho Chiuta wali kutipa,* icho chikufika m’paka kwa imwe.+14 Tikujumpha mphaka yayi nga ni para ise tindafikeko kwa imwe, pakuti tikaŵa ŵakwamba kwiza kwa imwe na makani ghawemi ghakuyowoya vya Khristu.+15 Tikunotha kujumpha mphaka izo tili kupika yayi. Tikunotha na milimo ya munthu munyake yayi, kweni tikugomezga kuti apo chipulikano chinu chikukura, milimo iyo tachita mu chigaŵa chithu yisazgikirenge. Kufuma apo tilutilirenge kuchita vyakusazgikira,16 mwakuti tipharazge makani ghawemi ku vyaru vinyake kujumpha kwinu uko, mwakuti tileke kunotha mu chigaŵa cha munthu munyake uko mulimo uwu uli kufika kale.17 “Kweni uyo wakunotha, wanothe mwa Yehova.”*+18 Pakuti uyo wakujilumba yekha ngwakuzomerezgeka yayi,+ kweni uyo Yehova* wakumulumba ndiyo.+

robotstxt: allowed

filter: keep


text: 25 Yehova wakayowoyaso na Mozesi pa Phiri la Sinayi kuti:2 “Yowoya na Ŵaisrayeli, uŵaphalire kuti: ‘Para mwakanjira mu charu icho nkhumupani,+ charu chikamusungire sabata Yehova.+3 Mu vyaka 6 mupande mbuto mu minda yinu, ndipo mu vyaka 6 muphatilire mpheska zinu na kuwunjika vipambi vya charu.+4 Kweni chaka cha 7 chiŵenge sabata lakuti charu chipumure, sabata la Yehova. Mungapandanga mbuto mu minda yinu yayi, nanga nkhuphatilira mpheska zinu.5 Mungavunanga yayi ivyo vyamera vyekha pa mbuto izo zikakhalira mwati mwavunamo, nesi kuwunjika mpheska zambura kuphatilira. Ichi chiŵenge chaka chakuti charu chipumure.6 Kweni chakurya icho chamera mu nyengo iyo charu chikupumulira sabata lake, mungarya, imwe, ŵazga ŵinu ŵanalume na ŵanakazi, waganyu winu, na mulendo uyo wakukhala mukati mwinu.7 Kweniso chiŵenge chakurya cha viŵeto vinu na vikoko ivyo vili mu charu chinu. Chilichose icho chapambika mu charu mungarya.8 “‘Mupende masabata 7 gha vyaka, ndiko kuti, vyaka 7 kwandaniska na 7. Ndipo mazuŵa ghose gha masabata 7 gha vyaka ghaŵenge vyaka 49.9 Pa Zuŵa la Mphepiska,+ mu mwezi wa 7 pa zuŵa la 10 la mwezi uwo, mukalizge mbata mwakukwezga. Mbata yikapulikikwe mu charu chinu chose.10 Chaka cha 50 mukachituŵiske na kupharazga wanangwa mu charu ku ŵanthu wose awo ŵakukhalamo.+ Chiŵenge chaka cha Wanangwa kwa imwe. Waliyose wa imwe wawelerenge ku malo ghake kweniso waliyose wa imwe wawelerenge ku mbumba yakwake.+11 Chaka cha 50 chiŵenge chaka cha Wanangwa kwa imwe. Mungapandanga mbuto yayi panji kuvuna ivyo vyamera vyekha pa mbuto izo zikakhalira, nesi kuwunjika mpheska zambura kuphatilira.+12 Pakuti ni chaka cha Wanangwa, chiŵenge chakupatulika kwa imwe. Mungarya vyekha ivyo charu chapambika pa icho chekha.+13 “‘Mu chaka cha Wanangwa ichi, waliyose wa imwe wawelere ku malo ghake.+14 Usange mukuguliska panji kugura kanthu kwa munyinu, mungalyerananga masuku pa mutu yayi.+15 Ugure kwa munyako kutolera pa unandi wa vyaka ivyo vyajumphapo kufuma pa chaka cha Wanangwa. Wakuguliske kuyana na vyaka ivyo vyakhalako vyakuwunjikira vyakurya.+16 Usange kwakhala vyaka vinandi, wasazgireko mtengo wakuwombolera. Kweni para kwakhala vyaka vichoko waka, wakhizgeko mtengo wakuwombolera, chifukwa wakukuguliska unandi wa vyakurya ivyo vipambikenge.17 Waliyose wa imwe wangalyeranga munyake masuku pa mutu yayi.+ Mopenge Chiuta winu,+ chifukwa ine ndine Yehova Chiuta winu.+18 Para mwamulondezga malango ghane na kusunga vyeruzgo vyane, mwamukhala mwakufwasa mu charu.+19 Charu chamupeleka vipambi vyake,+ mwamurya na kukhuta, ndipo mwamukhala mwakufwasa.+20 “‘Kweni usange mwamuyowoya kuti: “Kasi tiryenge vichi mu chaka cha 7 usange tipandenge yayi mbuto panji kuwunjika vyakurya?”+21 Penepapo nizamutuma thumbiko lane kwa imwe mu chaka cha 6, ndipo charu chizamupambika vyakurya vyakukwana vyaka vitatu.+22 Muzamupanda mbuto mu chaka cha 8 na kurya vyakurya vyakale m’paka chaka cha 9. Muzamurya vyakurya vyakale m’paka vinyake viche.23 “‘Mungaguliskirangathu yayi+ charu, chifukwa charu ntchane.+ Kwa ine, imwe ndimwe ŵalendo na ŵakupanjwa.+24 Mu charu chinu chose, munthu waŵenge na wanangwa wa kuwombora charu chake.25 “‘Usange mubali wako wakavuka ndipo waguliskako malo ghake, muwomboli, uyo ni mubali wake wa ndopa yimoza wize na kuwombora malo agho mubali wake wakaguliska.+26 Usange munthu walije muwomboli, kweni mwenecho wasambazga na kusanga chakuwombolera,27 wapende mtengo wake kuyana na vyaka ivyo vyajumphapo kufuma apo wakaguliskira. Wawezge ndalama izo zakhalako kwa munthu uyo wakaguliskako. Penepapo wawelere ku malo ghake.+28 “‘Kweni usange walije chakuti wawombolere, malo agho wakaguliska ghaŵenge gha uyo wakagura m’paka mu chaka cha Wanangwa.+ Mu chaka cha Wanangwa ghawezgeke kwa mwenecho, ndipo iyo wawelere ku malo ghake.+29 “‘Sono usange munthu waguliska nyumba mu msumba uwo uli mukati mwa linga, wangayiwombora pambere chaka chimoza chindamare kufuma apo wakayiguliskira. Waŵenge na wanangwa wa kuyiwombora+ mu chaka chose.30 Kweni usange kuzakafika kuumaliro wa chaka chose chira wandayiwombore, nyumba iyi yiŵenge ya uyo wakayigura mu miwiro yake yose. Yingawezgekanga yayi mu chaka cha Wanangwa.31 Ndipouli, nyumba izo zili mu vikaya vyambura malinga ziŵenge nga ni minda mu charu. Munthu ni mwanangwa kuziwombora nyengo yiliyose ndipo zikwenera kuwezgeka mu chaka cha Wanangwa.32 “‘Kweni nyumba za Ŵalevi izo zili mu misumba yawo,+ Ŵalevi ŵali na wanangwa kuziwombora nyengo yiliyose.33 Usange malo gha Ŵalevi ghandawomboreke, nyumba yawo ya mu muzi iyo yikaguliskika, yiwezgeke mu chaka cha Wanangwa.+ Pakuti nyumba za mu mizi ya Ŵalevi ni zawo mukati mu Ŵaisrayeli.+34 Kweniso malo ghakuliskako viŵeto+ agho ghali kuwaro kwa mizi yawo ghangaguliskikanga yayi, chifukwa ngawo muyirayira.35 “‘Usange mubali wako uyo ukukhala nayo pafupi wakavuka ndipo wakusoŵa pakukora, iwe umovwire+ nga umo ungawovwilira mulendo na wakupanjwa,+ kuti waŵe wamoyo.36 Ungapokerangapo chapachanya yayi panji kusangirapo chandulo pa iyo.+ Wopenge Chiuta wako.+ Ndipo mubali wako waŵenge wamoyo.37 Ungamukongozganga ndalama zako kuti upokerepo yapachanya chara,+ nanga nkhumupa chakurya kuti usangirepo chandulo.38 Ine ndine Yehova Chiuta winu, uyo wakamufumiskani mu charu cha Eguputo+ na kumupani charu cha Kenani, kulongora kuti nili Chiuta winu.+39 “‘Usange mubali wako uyo ukukhala nayo pafupi wakavuka ndipo wajiguliska kwa iwe,+ ungamugwiliskanga ntchito nga ni muzga chara.+40 Umutore nga ngwaganyu,+ nga ni munthu wakupanjwa. Wakuteŵetere m’paka mu chaka cha Wanangwa.41 Pamasinda wafumeko kwa iwe pamoza na ŵana ŵake, wawelere ku mbumba yakwake. Wawelere ku malo gha ŵasekuru ŵake.+42 Iwo mbazga ŵane awo nkhaŵafumiska mu charu cha Eguputo.+ Ŵaleke kujiguliska nga umo muzga wakuguliskikira.43 Ungamuchitiranga nkhaza yayi,+ wopenge Chiuta wako.+44 Kweni mungasanga ŵazga ŵanalume na ŵanakazi ku mitundu iyo muli nayo pafupi. Ku mitundu iyi ndiko mugurenge ŵazga ŵanalume panji ŵanakazi.45 Mungaguraso ŵazga pa ŵakupanjwa awo ŵakukhala mukati mwinu,+ iwo na ŵana ŵawo awo ŵakubabikira mu charu chinu. Ndipo ŵaŵenge ŵinu.46 Mungaŵalekera ŵana ŵinu kuŵa chiharo chawo muyirayira na kuŵagwiliska ntchito. Kweni ŵabali ŵinu, Ŵaisrayeli, mungaŵachitiranga nkhaza yayi.+47 “‘Usange mulendo panji wakupanjwa uyo wakukhala mukati mwinu wasambazga, kweni mubali wako uyo wakukhala nayo pafupi wakavuka na kujiguliska kwa mulendo panji wakupanjwa, panji kwa yumoza wa mu mbumba ya mulendo,48 waŵenge na wanangwa wa kuwomboleka para wajiguliska. Yumoza wa ŵabali ŵake wangamuwombora.+49 Dada wake mulara panji muchoko panji mwana wawo wangamuwombora. Mubali wake wa ndopa yimoza, panji yumoza wa mbumba yakwake, wangamuwombora.“‘Panji usange mwenecho wasambazga, wangajiwombora yekha.+50 Wapenderane nyengo na uyo wakamugura kufuma mu chaka icho wakajiguliskira m’paka mu chaka cha Wanangwa.+ Ndipo ndalama izo wakajiguliskira ziyane na unandi wa vyaka.+ Nyengo yose iyo wakugwilira ntchito, waŵenge nga ni munthu waganyu.+51 Usange kwakhala vyaka vinandi, wapeleke mtengo wakujiwombolera kuyana na vyaka ivyo vyakhalako.52 Kweni usange kwakhala vyaka vichoko kufika mu chaka cha Wanangwa, wapende na kupeleka mtengo wakujiwombolera kuyana na vyaka ivyo vyakhalako.53 Wamuteŵetere chaka na chaka nga ngwaganyu, ndipo uwoneseske kuti wakumuchitira nkhaza yayi.+54 Kweni usange watondeka kujiwombora yekha, mbwenu wazamufwatuka mu chaka cha Wanangwa,+ iyo pamoza na ŵana ŵake.55 “‘Ŵaisrayeli mbazga ŵane. Mbazga ŵane awo nkhaŵafumiska mu charu cha Eguputo.+ Ine ndine Yehova Chiuta winu.


text:
UMOYO WACHIKHRISTU
Ivyo Yehova Wakutisambizga Vikutovwira Kumazga Sankho
Yehova wakutemwera yayi. (Mil 10:34, 35) Iyo wakupokelera ŵanthu wose ‘kufuma mu mitundu, mafuko na malulimi ghose.’ (Chiv 7:9) Ntheura Ŵakhristu ŵakwenera kutemwera chara panji kuŵa na sankho. (Yak 2:1-4) Tikuwonga chomene ivyo Yehova wakutisambizga chifukwa vyawovwira kuti ŵanthu ŵanandi ŵasinthe nkharo zawo ziheni na kukondwa na paradiso wauzimu. (Yes 11:6-9) Para tikuŵikapo mtima kuti tose timazge sankho, tilongorenge kuti tikuyezga Chiuta.—Efe 5:1, 2.
WONELERANI VIDIYO YAKUTI JOHNY NA GIDEON ŴAKATINKHANANGA, KWENI SONO MPHAUBWEZI. PAMASINDA SANGANI MAZGORO GHA MAFUMBO AGHA:
Kasi masambiro gha Yehova ghakovwira wuli ŵanthu kumazga sankho na kuleka kutemwera?
Kasi ntchivichi chikumukondweskani na ubali withu wa pa charu chose chapasi?
Kasi Yehova wakutitumbika wuli para tikulutira kukolerana?


text:
VYAKUCHITA PAKUSOPA NA MBUMBA
VYAKUCHITA PAKUSOPA NA MBUMBA
Chiuta Wakatuma Mozesi ku Eguputo
EKISODO CHAPUTARA 3-12
Ŵapapi: Ivi vimovwiraninge pakusambira Baibolo na ŵana.
Vinyake
Yosefe mu Charu cha Eguputo
Kasi tikusambirako vichi kwa Yosefe apo wakaŵa muzga kweniso apo wakaŵa mu jele ku Eguputo? Chitani dawunilodi nkhani izi na kusambira pamoza nga banja.
Rahabi Wakapulikira Ivyo Wakaphalirika
Nkani izi zimovwirange pakusambizga ŵana kuti ŵajitore nga nawo ŵakawako, ndipo ŵakuwona ivyo vikuchitika.
Yehova Wakaponoska Ŵaisrayeli
Sankhanipo ivyo mungachita pakusopa na banja linu.


text: 10 Themba Ahasuweru likaŵapa ntchito yinonono ŵanthu ŵa mu charu na mu virwa vya mu nyanja.2 Milimo yose yankhongono na yikuru ya Modekayi,+ na mdauko wose wakuyowoya vya umo themba likamukwezgera,+ asi vili kulembeka mu buku la mdauko la mu nyengo+ za mathemba gha Mediya na Peresiya?+3 Modekayi Muyuda wakaŵa wachiŵiri kwa themba Ahasuweru. Wakaŵa mukuru pa Ŵayuda, ndipo wakachindikikanga na wumba wa ŵabali ŵake, wakachitanga vinthu vyakutowera ŵanthu ŵakwake na kulwera umoyo wa* mphapu yawo yose.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Monire (1, 2)
-
Ŵasambizgi ŵatesi ŵazamweruzgika nadi (3-16)
-
Mujisungilire mu chitemwa cha Chiuta (17-23)
-
Kuchindika Chiuta (24, 25)
1 Ine Yuda, muzga wa Yesu Khristu, kweni munung’una wa Yakobe,+ nkhulembera ŵakuchemeka+ awo ŵakutemweka na Chiuta Adada ndipo ŵasungikira Yesu Khristu:+
2 Lusungu, mtende, na chitemwa visazgikire kwa imwe.
3 Ŵakutemweka, nangauli nkhayezga chomene kuti nimulemberani vya chiponosko icho tose tili nacho,+ kweni nawona kuti ntchakwenelera kumulemberani na kumuchiskani kuti mukoleske chomene chipulikano+ icho chikapelekeka kamoza pera ku ŵatuŵa.
4 Nayowoya nthena chifukwa chakuti ŵanthu ŵanyake ŵanjira pakati pinu mwachibisibisi. Malemba ghakuyowoyerathu kuti ŵanthu aŵa ŵazamupika cheruzgo ichi. Mbanthu ŵambura kopa Chiuta, awo ŵakuzgora lusungu lukuru lwa Chiuta withu kuŵa chifukwa chakuchitira ukwakwa,+ awo ŵakukana Yesu Khristu, Fumu yithu uyo wali kutigura.+
5 Nangauli vyose ivi mukuvimanya kale, nkhukhumba kumukumbuskani kuti Yehova wakati waponoska ŵanthu kufuma mu charu cha Eguputo,+ pamanyuma wakaparanya awo ŵakaŵavya chipulikano.+
6 Ŵangelo awo ŵakatondeka kusunga malo ghawo kweni ŵakaleka malo ghawo ghakwenelera kukhalako,+ wali kuŵakaka na simbi zamuyirayira mu chisi chakofya ndipo waŵasungira cheruzgo pa zuŵa likuru.+
7 Mwakuyana waka, ŵanthu ŵa mu Sodomu na Gomora na misumba yakuŵazingilizga, ŵakajipeleka ku uzaghali uheni chomene na kuchita makhumbiro gha thupi mwakupambana na kawiro.+ Iwo ŵakalangika na moto wamuyirayira ndipo ni chenjezgo kwa ise.+
8 Nangauli vili nthena, ŵanthu aŵa nawo ŵakulota maloto, ŵakufipiska thupi, ŵakuyuyura ŵamazaza, na kuyowoyera viheni awo Chiuta waŵachindika.+
9 Kweni Mikayeli,+ mungelo mukuru,+ apo wakasuskananga na kupindana na Dyabulosi vya thupi la Mozesi,+ wakamweruzga yayi nesi kumuyowoyera mazgu ghaheni,+ kweni wakati: “Yehova wakuchenye.”+
10 Kweni ŵanthu aŵa ŵakuyowoyera uheni vinthu vyose ivyo ŵakutondeka kuvipulikiska.+ Ndipo ŵakujinanga ŵekha na vinthu vyose ivyo ŵakuvipulikiska mwakawiro nga ni vinyama vyambura kughanaghana.+
11 Soka kwa iwo, pakuti ŵalondezga nthowa ya Kayini,+ ndipo ŵanjira mu nthowa ziheni za Balamu+ chifukwa cha njombe. Ŵaparanyika chifukwa cha kutolera kayowoyero kauchigaluka+ ka Kora!+
12 Ŵanthu aŵa apo ŵakurya namwe pamoza mu viphikiro vinu vyachitemwa+ ŵali nga ni malibwe ghakubisika pasi pa maji, ŵaliska awo ŵakujilyeska ŵekha kwambura wofi.+ Ŵali nga ni mabingu ghambura maji agho ghakuputa na mphepo uku na uku.+ Ŵali nga ni makuni ghambura kupambika pa nyengo yake, agho ghali kufwa kaŵiri na kuzgulika.
13 Ŵali nga ni majigha ghakofya gha mu nyanja agho ghakufumiska mphovu za soni zawo.+ Ŵali nga ni nyenyezi izo zikwendendeka waka, awo chisi cha biii chaŵasungikira muyirayira.+
14 Enoki,+ uyo wakaŵa wa muwiro wa 7 kufuma kwa Adamu, nayo wakachima vya iwo, apo wakati: “Wonani, Yehova wakiza na ŵatuŵa ŵake ŵanandi+
15 kuzakeruzga wose.+ Ndipo wose ŵambura kopa Chiuta wakaŵasanga na mulandu pa milimo yawo yose yiheni iyo ŵakayichita kwambura kopa Chiuta, kweniso pa vinthu vyose viheni ivyo ŵakwananga ŵambura kopa Chiuta ŵakamuyowoyera.”+
16 Ŵanthu aŵa mbakudinginyika,+ ŵakudandawura na ivyo ŵakukhumba mu umoyo wawo, ŵakulondezga makhumbiro ghawo,+ ndipo milomo yawo yikunotha uheni chomene, uku ŵakumyatika ŵanyawo kuti ŵasangepo chandulo.+
17 Kweni imwe ŵakutemweka, kumbukani mazgu agho ŵapositole ŵa Fumu yithu Yesu Khristu ŵakayowoya.
18 Iwo ŵakamuphaliraninge kuti: “Mu nyengo yaumaliro kuzamuŵa ŵakugoska, ŵazamulondezganga makhumbiro ghawo na kuchita vinthu vyakususkana na khumbo la Chiuta.”+
19 Aŵa ndiwo ŵakwambiska kugaŵikana,+ mbanthu ŵa mtima wauchinyama, ŵalije navyo ntchito vyauzimu.
20 Kweni imwe, ŵakutemweka, jizengani pa chipulikano chinu chituŵa nkhanira, na kulomba kuyana na mzimu utuŵa,+
21 kuti mujisungilire mu chitemwa cha Chiuta,+ apo mukulindilira lusungu lwa Fumu yithu Yesu Khristu na kuzakasanga umoyo wamuyirayira.+
22 Kweniso lutilirani kulongora lusungu+ ŵanyake awo ŵakukayika.+
23 Ŵaponoskani+ pakuŵaphura ku moto. Kweni lutilirani kulongora lusungu ku ŵanyakeso, ndipo chitani nthena na wofi, uku mukutinkha nanga ntchakuvwara icho chathimbilira na thupi.+
24 Sono kwa uyo wangamusungilirani kuti muleke kukhuŵara na kumovwirani kuti muzakimilire ŵambura kalema+ na chimwemwe chikuru panthazi pa uchindami wake,
25 kwa Chiuta yekha Mponoski withu kwizira mwa Yesu Khristu Fumu yithu, kuŵenge uchindami, ukuru, nkhongono, na mazaza kufuma ku nyengo zamuyirayira kufika sono m’paka ku muyirayira wose. Ameni.
Tumizgani
Tumizgani
Yuda 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=65&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D65%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Umo Mungatisangira
Tili ŵakunozgeka kumovwirani usange mukukhumba kusambira Baibolo panji kumanya ntchito iyo tikuchita pa charu chose. Sankhanipo chimoza musi umu kuti Ŵakaboni ŵa Yehova ŵakufupi na kukwinu ŵamovwirani.
Tiyimbirani foni panji kutilembera pa maadiresi na manambara agho ghali musi umu
Honduras
Congregación Cristiana de los Testigos de Jehová, A.R.
Apartado 147
11102 TEGUCIGALPA
HONDURAS
+504 236-6680
+504 236-5640 (Fax)
Nyengo ya Ntchito
Mande m’paka Chinkhondi
8:00 a.m. m’paka 5:00 p.m.


text: 17 Sono Eliya*+ Mutishibi, wa ku Giliyadi,+ wakati kwa Ahabu: “Umo Yehova Chiuta wa Israyeli waliri wamoyo, mweneuyo nkhumuteŵetera,* mu vyaka ivi kuŵavyenge jumi panji vula, pekha para nazakayowoya.”+2 Mazgu gha Yehova ghakiza kwa iyo kuti:3 “Fumako kuno, ulazgire kumafumiro gha dazi ndipo ukabisame mu Dambo la Keriti, kumafumiro gha dazi kwa Yorodani.4 Ukamwenge maji gha mu dambo ili, ndipo niphalirenge ŵachaholi kuti ŵakakupenge vyakurya.”+5 Nyengo yeneyiyo wakaluta na kuchita kuyana na mazgu gha Yehova. Wakaluta na kukhala mu Dambo la Keriti, kumafumiro gha dazi kwa Yorodani.6 Ŵachaholi ŵakamwiziranga na chingwa na nyama mulenji na mise, ndipo wakamwanga maji gha mu dambo.+7 Kweni tumazuŵa tukati twajumphapo, dambo lira likawomira,+ chifukwa mukaŵavya vula mu charu.8 Penepapo mazgu gha Yehova ghakiza kwa iyo kuti:9 “Wuka, luta ku Zarefati, wa ku Sidoni, ndipo ukakhale kwenekura. Wona, niphalirenge mwanakazi chokoro kuti wakakupenge vyakurya.”+10 Ntheura wakawuka na kuluta ku Zarefati. Wakati wafika pa mulyango wa msumba, wakasanga mwanakazi chokoro wakuthenya nkhuni. Ntheura Eliya wakamuchema, wakati: “Nipako maji ghachoko waka mu nkhombo nimwe.”+11 Apo mama yura wakalutanga kukatora maji, Eliya wakachemerezga wakati: “Uniyegherekoso kachingwa mu woko lako.”12 Mama yura wakati: “Nadi pano Yehova Chiuta wako wamoyo, nilije chingwa, kweni tuufu kachikufi kamoza mu chiŵiya chikuru na tumafuta tuchoko waka mu chiŵiya chichoko.+ Sono nkhuthenya tuswatu, ndipo ninjirenge kuti nkhajiphikire na mwana wane. Para tarya, tifwenge.”13 Eliya wakati kwa iyo: “Ungawopanga chara. Luta, chita umo wayowoyera. Kweni udankhe kuniphikira kachingwa na ivyo vilipo, ndipo wize nako kwa ine. Kufuma apo ndipo ungajiphikira wekha na mwana wako.14 Pakuti Yehova Chiuta wa Israyeli wakuti: ‘Chiŵiya chikuru cha ufu chimalenge chara, ndipo chiŵiya chichoko cha mafuta chikamukenge yayi m’paka mu zuŵa ilo Yehova wazamulokweskera vula pasi.’”+15 Ntheura mama yura wakaluta na kuchita ivyo Eliya wakayowoya, ndipo iyo na Eliya pamoza na ŵamunyumba yake ŵakarya mazuŵa ghanandi.+16 Chiŵiya chikuru cha ufu chikamara chara, ndipo chiŵiya chichoko cha mafuta chikakamuka yayi, kuyana na mazgu agho Yehova wakayowoya mwa Eliya.17 Pamanyuma pa vinthu ivi, mwana wa mwanakazi, mwenecho wa nyumba, wakalwara. Ulwari wake ukafika paheni mwakuti wakaleka kuthuta.+18 Ntheura mwanakazi chokoro wakati kwa Eliya: “Kasi nakunangira vichi,* iwe munthu wa Chiuta waunenesko? Kasi wizira kunikumbuska kwananga kwane na kunikomera mwana wane?”+19 Kweni Eliya wakati: “Zanayo mwana wako.” Wakamutora mu mawoko gha mama yura na kuluta nayo mu chipinda chamuchanya, umo wakakhalanga, ndipo wakamugoneka pa bedi lake.+20 Wakachema kwa Yehova kuti: “Mwe Yehova Chiuta wane,+ kasi mukukhizgiraso soka pa chokoro ichi, cheneicho nkhukhala nacho, pakuchikomera mwana wake?”21 Penepapo wakagona thafya pa mwana katatu, ndipo wakachema kwa Yehova kuti: “Mwe Yehova Chiuta wane, zomerezgani kuti umoyo wa mwana uyu uweleremo.”22 Yehova wakapulika pempho la Eliya,+ ndipo umoyo wa mwana ukaweleramo, wakasisipuka.*+23 Penepapo Eliya wakatora mwana yura na kukhira nayo mu chipinda chamuchanya kuya mu nyumba na kumupeleka kwa nyina. Eliya wakati: “Wona, mwana wako ngwamoyo.”+24 Mwanakazi yura wakati kwa Eliya: “Sono namanya kuti ndiwe nadi munthu wa Chiuta,+ kweniso kuti mazgu gha Yehova mu mulomo wako mbunenesko.”


text:
NOVEMBER 18, 2013
CHARU CHOSE
Mukumbukenge Awo Ŵali mu Jele
Fundo ya nambara 18 ya International Covenant on Civil and Political Rights yikuti, “munthu waliyose wali na wanangwa wakuyowoya maghanoghano ghake, kulondezga njuŵi yake kweniso wanangwa wa kusopa.” * Kweni mu vyaru vinyake para Ŵakaboni ŵa Yehova ŵakulondezga wanangwa uwu, ŵakukakika na kuŵikika mu jeIe kweniso ŵakuchitirika nkhaza. Ŵanandi awo ŵakukakika mbawukirano awo ŵakukana kunjira usilikari chifukwa cha ivyo ŵakugomezga. Ŵanyake ŵakukakika chifukwa chakulondezga ivyo ŵakusambira mu Baibolo.
Nangauli Ŵakaboni ŵa Yehova ŵakuŵachitira nkhaza, kweni iwo ŵakulutilira kugomezgeka. Vyaru ivyo vikuŵachitira nkhaza vikujinangira waka mbiri chifukwa vikutondeka kuchindika wanangwa wa ŵanthu. Bokosi ilo lili pasi apa, likulongora vyaru ivyo vikukaka Ŵakaboni ŵa Yehova kweniso chiŵerengero cha awo ŵakukakika.
Awo ŵakakika kufika pa November 12, 2013
ERITREA
Lipoti lasonosono apa likati, Ŵakaboni ŵa Yehova 52, ŵanalume na ŵanakazi wuwo, ŵali kukakika ndipo ŵakukhala mwakusuzgika chomene. Nangauli milandu yawo yindadumulike, kweni ŵali kukakika chifukwa chakulondezga ivyo ŵakusambira mu Baibolo, kuchita ntchito zakovwira chisopa chawo, ndipo ŵanyake pa vifukwa vyambura kumanyikwa makora. Ŵanyake mwa ŵanthu aŵa Mbakaboni ŵatatu, Paulos Eyassu, Isaac Mogos, na Negede Teklemariam, awo ŵakhala mu jele kwa vyaka vyakujumpha 20, chifukwa chakukana ntchito zausilikari. Iwo ŵakakakika pa September 24, 1994. Ŵakaboni ŵa Yehova ŵanyake ŵa vyaka vyakujumpha 60, Misghina Gebretinsae na Yohannes Haile, ŵali kufwira mu jele. Kufuma waka apo charu cha Eritrea chikamba kujilamulira mu 1993, chalutilira kukaka Ŵakaboni ŵa Yehova na kuŵachitira nkhaza zinandi.
SOUTH KOREA
Pasono, Ŵakaboni ŵa Yehova ŵachinyamata 599 ŵali kukakika ndipo ŵali kweruzgika kuti ŵakhale mu jele myezi 18 waliyose chifukwa chakukana ntchito zausilikari. Kufumira waka apo ku Korean kukaŵira nkhondo m’paka sono, charu cha South Korea chikulutilira kutambuzga ŵanyamata wose awo ŵakukana kunjira usilikari chifukwa cha ivyo ŵakugomezga. Charu ichi chindambeso kupeleka ntchito zinyake ku awo ŵakukana ntchito zausilikari. Pa nyengo yose iyi, charu cha South Korea chakaka Ŵakaboni 17,549 ndipo para tasazga vyaka vyawo vyose vyakukhalira mu jele vikukwana 34,100. Charu cha South Korea chatondeka kulondezga ivyo chikakolerana na vyaru vinyake pa nkhani ya wanangwa wa ŵanthu wakulondezga ivyo ŵakugomezga. Kuti mumanye vinandi ŵerengani nkhani yakuti, ‘Vyaru na Mawupu Vyasuska Ivyo Boma la South Korea Likuchita.’
NAGORNO-KARABAKH
Kaboni munyake wa vyaka 20 ku Nagorno-Karabakh wali mu jele chifukwa chakukana usilikari ndipo wakulondezga ivyo wakusambira mu Baibolo. Charu cha Nagorno-Karabakh chindambe kupeleka ntchito zinyake kwa awo ŵakukana kunjira usilikari. Pa December 30, 2011, ŵakadumura kuti wakakhale mu jele myezi 30, ndipo pa January 29, 2013, wakapempha belo kweni ŵakamukanira. Iyo wakapempha belo chifukwa wakulwaralwara, kweni ŵalara ŵa jele ŵakamukanira.
SINGAPORE
Boma la Singapore likuchichizga ŵanthu kuti ŵagwirenge ntchito zausilikari ndipo likuchindika yayi wanangwa wa ŵanthu wakulondezga ivyo ŵakugomezga. Ŵanyamata ŵanyake ŵakukwana 18 awo ŵakusopera lumoza na Ŵakaboni ŵa Yehova ŵali kuŵakaka na kudumura kuti ŵakhale myezi 39 waliyose mu majele gha ku malo gha ŵasilikari. Kaboni munyake wakafuma mu August 2013 pamanyuma pakukhala chaka chimoza mu jele.
TURKMENISTAN
Ŵakaboni ŵa Yehova 9 ŵali mu jele ku Turkmenistan. Pa Ŵakaboni aŵa 8 ŵali kuŵakaka chifukwa chakulondezga ivyo ŵakusambira mu Baibolo ndipo yumoza ŵali kumupusikizgira waka mulandu. Ŵanalume aŵa ŵali kuŵeruzga kuti ŵakhale mu jele kwa myezi yapakati pa 12 na 24 ndipo kanandi magadi na ŵasilikari ŵakuŵatimba chomene. Para ŵaŵafumiska mu jele, nyengo zinyake ŵakuŵazengaso mulandu na kuŵajaliraso chifukwa ŵakuŵatora nga ni ŵanthu awo ŵakusuzga chomene ndipo ŵakutambuzgika kwa zanimuwone.
^ ndime 2 Wonaniso fundo nambara 18 ya United Nations Universal Declaration of Human Rights, kweniso fundo nambara 9 ya European Convention on Human Rights.


text:
BAIBOLO LIKUSINTHA UMOYO WA ŴANTHU
Nkhatondeka Kanandi Waka, Kweni Pamanyuma Nkhasintha
CHAKA CHAKUBABIKIRA:1953
UKO WAKABABIKIRA:AUSTRALIA
MBIRI YAKE:WAKATEMWANGA VITHUZITHUZI VYAMUZIRO
UMO NKHAŴIRA KALE:
Adada ŵakafumako ku Germany na kusamira ku Australia mu 1949. Ŵakapenjanga ntchito ku migodi na makampani gha vya magesi, ndipo ŵakakhazikika mu mizi ya ku Victoria. Kwenekura, ŵakatora amama, ndipo ine nkhababika mu 1953.
Pakati pajumpha vyaka vichoko waka, amama ŵakamba kusambira Baibolo na Ŵakaboni ŵa Yehova. Ntheura nkhamba kumanya visambizgo vya mu Baibolo nichali muchoko. Kweni adada ŵakakhumbanga yayi vya kusopasopa. Ŵakamba kusuzga amama na kuŵachitira nkhaza, mwakuti ŵakaŵawopanga chomene. Amama ŵakalutilira kusambira Baibolo mwakubisilizga ndipo ŵakatemwanga chomene ivyo ŵakasambiranga. Para adada ŵafumapo, amama ŵakaphalirangako ine na mudumbu wane ivyo ŵakusambira. Ŵakatiphaliranga kuti kunthazi charu chizamuŵa paradiso ndiposo kuti tingaŵa ŵakukondwa para tingalondezga fundo za mu Baibolo.—Salimo 37:10, 29; Yesaya 48:17.
Nkhati nafika vyaka 18, nkhafumapo pa nyumba chifukwa cha nkhaza za adada. Nangauli nkhagomezganga ivyo amama ŵakanisambizga kufuma mu Baibolo, kweni nkhaŵa navyo na ntchito yayi. Ntheura nkhatondekanga kuchita ivyo Baibolo likusambizga. Nkhamba ntchito ya vya magesi ku migodi ya malasha. Nkhati nafika vyaka 20, nkhatora. Pakati pajumpha vyaka vitatu, tikaŵa na mwana msungwana. Mbwenu nkhambaso kughanaghanira icho ntchinthu chakuzirwa chomene pa umoyo wane. Nkhamanyanga kuti Baibolo lingatovwira pa banja lithu, ntheura nkhamba kusambira Baibolo na Kaboni wa Yehova. Kweni muwoli wane wakakhumbanga yayi kuti nisambirenge na Ŵakaboni. Ulendo unyake nkhati naluta kukasopa na Ŵakaboni, muwoli wane wakaniphalira kuti nisankhepo chimoza, nileke kusambira Baibolo panji nifumepo pa nyumba. Nkhongono zikanimalira, mbwenu nkhaleka nadi kusambira na Ŵakaboni. Kweni pamanyuma chitima chikanikora chomene chifukwa chakuti nkhatondeka kuchita icho nkhamanyanga kuti ntchakwelenera.
Zuŵa linyake, munyane uyo tikagwiranga lumoza ntchito wakanipangiska kuti nambe kuwonelera vithuzithuzi vyamuziro (vyamsikuzi). Vikaŵa vyakukondweska kweniso vyakuseluska. Ndipo mtima wane ukajipulika makora yayi. Pakukumbuka ivyo nkhasambira mu Baibolo, nkhagomezganga kuti Chiuta wazamunilanga nadi. Kweni nkhati nalutilira kuwonelera vithuzi ivi, mtima wane ukaleka kunisuska. Pamanyuma, nkhamba kuvitemwa.
Pakati pajumpha vyaka 20, fundo zose izo amama ŵakanisambizga zikafumiramothu mu mutu wane. Ivyo nkhachitanga vikakolerananga na ivyo nkhaŵikanga mu mtima wane. Nkhamba kuyowoya vinthu vyabweka, kweniso nkhachitanga milangwe yawakawaka. Nkhamba kuwona kugonana munthowa yambura kwenelera. Nangauli nkhakhalanga na muwoli wane, kweni nkhaŵaso na vibwezi. Zuŵa linyake nkhalaŵiska pa gilasi, ndipo nkhajinena nekha kuti, ‘Iwe ndiwe kwali.’ Nkhaleka kujichindika na kwamba kujiwona kuti ndine mukazuzi.
Tikalekana na muwoli wane, ndipo vinthu vikanangikirathu pa umoyo wane. Nkhalomba kwa Yehova na mtima wane wose. Nkhambaso kusambira Baibolo, nangauli nkhakhala vyaka 20 kwambura kusambira. Pa nyengo iyi, adada ŵakaŵa kuti ŵafwa, ndipo amama ŵakabatizika na kuŵa Kaboni wa Yehova.
UMO BAIBOLO LIKASINTHIRA UMOYO WANE:
Ivyo nkhachitanga vikasuskananga chomene na fundo zapachanya za mu Baibolo. Kweni pa nyengo iyi, nkhalimbikira kuti nisange mtende wa mu mtima uwo Baibolo likuyowoya. Nkhamba kuŵikapo mtima kuti nisinthe kayowoyero kane kaheni na kuleka kuthukira luŵiro. Nkhaleka kwenda na ŵanakazi bwekabweka, kutchova njuga, kumwa mwakujumphizga, na kwibira bwana wane.
Ŵanyane ku ntchito ŵakapulikiska yayi kuti nkhukhumba kusintha. Ŵakalimbikira vyaka vitatu kuti ŵanipusike kuti nambeso nkharo yakale. Usange nabudiska waka, kwali nakalipa panji nayowoya mazgu ghaheni, ŵakakondwanga na kuyowoya kuti: “Uyu ndiyo Joe tikumanya.” Mazgu agha ghakaniŵinyanga chomene. Kanandi nkhajiwonanga kuti nili wakutondeka.
Vithuzithuzi vyamsikuzi vikaŵa palipose ku ntchito kwithu, mu makompyuta na mabuku. Ŵanyane ŵakanitumiranga vithuzithuzi ivi pa kompyuta, umo nane nkhachitiranga kale. Ine nkhakhumbanga kuleka vinthu ivi, kweni iwo ŵakaŵikapo mtima kuti ŵaniwiske. Munthu uyo wakanisambizganga Baibolo ndiyo wakanovwiranga na kunikhwimiska. Wakanitegherezganga waka para nkhumukhutulira ivyo vili mu mtima wane. Wakaniŵazgiranga mavesi, na kunovwira umo ningamazgira suzgo ilo nkhaŵa nalo. Wakaniphalira kuti nyengo zose nipemphenge Yehova mu lurombo kuti wanovwire.—Salimo 119:37.
Zuŵa linyake nkhachemeska ungano ku ntchito. Wose ŵakati ŵafika, nkhaŵaphalira kuti ŵapeleke moŵa ku ŵanalume ŵaŵiri, awo ŵakaŵa na suzgo la kumwa chomene. Wose ŵakakana, ŵakati: “Yayi, kuŵapa cha. Ŵanthu aŵa ŵakukhumba kuti ŵaleke moŵa.” Ine nkhati: “Mukuneneska, nane ndivyo nkhukhumba kuchita.” Kufuma nyengo yira, wose ŵakamanya kuti nkhukhumba kuleka kuwonelera vithuzithuzi vyamsikuzi ndipo ŵakaleka kunichichizga kuti nambeso kuviwonelera.
Nyengo yikati yajumphapo, kweniso na wovwiri wa Yehova, nkhaleka kuwonelera vithuzithuzi ivi. Mu 1999, nkhabatizika na kuŵa yumoza wa Ŵakaboni ŵa Yehova. Nkhaŵa wakuwonga kuti Chiuta wakanipaso mwaŵi kuti nikhale na umoyo uwemi na wakukondweska.
Sono nkhumanya icho Yehova wakutinkhira vinthu viheni ivyo nkhavitemwa nyengo yitali. Yehova ni dada wachitemwa, ndipo wakakhumbanga kunivikilira ku vithuzithuzi vyamsikuzi. Mazgu gha pa Zintharika 3:5, 6 ghakuneneska nadi! Mazgu agha ghakuti: “Uthembenge Yehova na mtima wako wose, ungagomezganga pa kapulikiskiro kako yayi. Mu mendero ghako ghose maso ghako ghaŵe kwa iyo, ndipo wakunyoloskerenge nthowa zako.” Fundo za mu Baibolo zanivikilira kweniso zanovwira kuti vinthu viniyendere makora.—Salimo 1:1-3.
UMO NASANGIRA CHANDULO:
Kale, nkhajiwonanga kuti ndine mukazuzi, kweni sono nkhujichindika ndipo nili na mtende mu mtima. Nkhukhala umoyo uwemi ndipo nkhuwona kuti Yehova wali kunigowokera kweniso wakunovwira. Mu 2000, nkhatora Karolin, mwanakazi uyo wakutemwa Yehova nga ndine. Pa nyumba yithu pali mtende. Tikuwona kuti ni mwaŵi ukuru chomene kuŵa pakati pa Ŵakhristu ŵaunenesko awo ŵali pa charu chose, awo mbakutowa kweniso ŵakutemwana.
Manyani Vinandi
Kasi Ŵakaboni ŵa Yehova Ŵakuchita Wuli Pakusambizga Ŵanthu Baibolo?
Ŵakaboni ŵa Yehova ŵakusambizga ŵanthu Baibolo kwaulere. Wonani umo ŵakuchitira.
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.
Mungatonda Viyezgo
Vinthu vitatu ivyo vingamovwirani kuti mutonde viyezgo.


text: 11 “Mutemwenge Yehova Chiuta winu,+ nyengo zose muchitenge ivyo wakukhumba na kusunga malango, vyeruzgo, na malanguro ghake.2 Manyani kuti muhanya uno nkhuyowoya na imwe, kuti nkhuyowoya na ŵana ŵinu chara awo ŵandamanye panji kuwonapo chilango cha Yehova Chiuta winu,+ ukuru wake,+ woko lake lankhongono+ na woko lake lakunyoloskeka.3 Ŵandawonepo vimanyikwiro na milimo yake iyo wakachita mu Eguputo kwa Farawo, themba la Eguputo, na charu chake chose.+4 Kweniso ŵandawonepo ivyo wakachitira ŵankhondo ŵa Eguputo, mahachi gha Farawo na magileta ghankhondo, ivyo vikabizgika na maji pa Nyanja Yiswesi apo ŵakaŵaskeranga. Yehova wakaŵaparanya kamoza pera.*+5 Ŵandawonepo ivyo wakamuchitirani mu mapopa m’paka mwafika mu malo ghano.6 Panji ivyo wakachitira Datani na Abiramu, ŵana ŵa Eliyabu mwana wa Rubeni. Charu chikajura mulomo wake na kuŵamira pamaso pa Israyeli yose, iwo na ŵamunyumba yawo, mahema ghawo, na chamoyo chilichose icho chikaŵalondezganga.+7 Maso ghinu ghali kuwona milimo yose yikuru iyo Yehova wakachita.8 “Musungenge malango ghose agho nkhumuphalirani muhanya uno, kuti muŵe ŵankhongono, mwambukire mu charu na kuchipoka kuŵa chinu.9 Kweniso kuti mukhale mazuŵa ghanandi +mu charu icho Yehova wakalapa kuti wapelekenge ku ŵasekuru ŵinu na ku mphapu* yawo,+ charu icho mukwenda mkaka na uchi.+10 “Charu icho mukuluta kukachipoka kuŵa chinu chili nga ni charu cha Eguputo chara uko mwafuma, uko mukaseŵanga mbuto na kuthilira maji na malundi ghinu nga ni munda wa mphangwe.11 Kweni charu icho mukwambukirako kukachipoka ni charu cha mapiri na vidika.+ Chikumwa maji agho ghakukhira kufuma kuchanya,+12 ndipo ni charu icho Yehova Chiuta winu wakuchipwelelera. Maso gha Yehova Chiuta winu ghali pa icho nyengo zose, kufuma pa uyambiro wa chaka m’paka umaliro wa chaka.13 “Usange mwamupulikira nadi malango ghake agho nkhumupani muhanya uno na kutemwa Yehova Chiuta winu, kumuteŵetera na mtima winu wose, na umoyo winu wose,+14 nayo* wamumupani vula mu charu chinu pa nyengo yake, vula yakwamba na yaumaliro. Mwamuwunjika vyakurya vinu, vinyo liphya na mafuta ghinu.+15 Wamumupani vyakumera kuŵa vyakurya vya viŵeto vinu, mwamurya na kukhuta.+16 Muchenjere kuti muleke kunyengeka na kupuluka mu mitima yinu na kwamba kusopa ŵachiuta ŵanyake na kuŵasindamira.+17 Para mwachita nthena, ukali wa Yehova wamugolera pa imwe, wamujara kuchanya kuti vula yileke kulokwa+ ndipo charu chinu chamuleka kupambika vipasi vyake. Ndipo imwe mwamumara luŵiro kufumamo mu charu chiwemi icho Yehova wakumupani.+18 “Mazgu ghane agha mughasunge mu mitima yinu na mu umoyo winu. Mughakakilire nga ntchikumbusko pa woko linu, ndipo ghaŵenge nga ni kamubambe pa chisko chinu.*+19 Musambizgeso ŵana ŵinu, muyowoyenge nawo para mukukhala pasi mu nyumba yinu, para mukwenda pa nthowa, para mwagona pasi, na para mwawuka.+20 Mughalembe pa mafuremu gha nyumba zinu na pa vipata vinu,21 kuti mukakhale nyengo yitali+ imwe na ŵana ŵinu mu charu icho Yehova wakalapa kuti wapelekenge ku ŵasekuru ŵinu,+ mazuŵa ghose agho mtambo uliri pachanya pa charu.22 “Usange mwamusunga nadi malango ghose agho nkhumupani na kughachita, kutemwa Yehova Chiuta winu,+ kwenda mu nthowa zake zose na kudemelera kwa iyo,+23 Yehova nayo wamuchimbizga mitundu yose iyi pamaso pinu.+ Imwe mwamupoka charu cha mitundu yikuru na yankhongono kuluska imwe.+24 Malo ghose agho lundi linu lakandapo ghamuŵa ghinu. Mphaka yinu yamwambira ku mapopa m’paka ku Lebanoni,+ kufuma ku Mlonga, mlonga wa Yufurate, m’paka ku nyanja yakumanjiliro gha dazi.*+25 Kwamuŵavya wakwimako kwa imwe.+ Yehova Chiuta winu wamuchitiska charu chose icho mwayendamo kutenthema na kumopani,+ nga umo wamulayizgirani.26 “Wonani, nkhuŵika pamaso pinu muhanya uno thumbiko na nthembo.+27 Mupokerenge thumbiko usange mukupulikira malango gha Yehova Chiuta winu agho nkhumupani muhanya uno.+28 Mupokerenge nthembo usange mukuleka kupulikira malango gha Yehova Chiuta winu,+ kupatuka mu nthowa iyo nkhumuphalirani muhanya uno kuti mwendengemo, na kulondezga ŵachiuta ŵanyake awo mukuŵamanya chara.29 “Para Yehova Chiuta winu wamunjizgani mu charu icho mwamupoka kuŵa chinu, mukaŵike* thumbiko pa Phiri la Gerizimu na nthembo pa Phiri la Ebala.+30 Asi mapiri agha ghali ku sirya linyake la Yorodani kumanjiliro gha dazi, mu charu cha Ŵakenani awo ŵakukhala mu Araba, kuthyana na Giligala, pafupi na makuni ghakuru gha More?+31 Sono mwambukenge Yorodani, mwamunjira na kupoka charu icho Yehova Chiuta winu wakumupani.+ Para mwakachipoka na kukhalamo,32 mukalondezge mwakupwelelera chomene malango ghose na vyeruzgo ivyo nkhuŵika pamaso pinu muhanya uno.+


text:
Mafumbo Ghakufumira ku Ŵaŵazgi
Kasi pali ukaboni wuli wakuti msumba wa Yeriko ukaparanyika mu nyengo yichoko waka?
Lemba la Joshua 6:10-15, 20, likuti ŵasilikari ŵa Israyeli ŵakazingiliranga msumba wa Yeriko kamoza pa zuŵa, kwa mazuŵa 6. Pa zuŵa la 7, ŵasilikari aŵa ŵakazingilira msumba wa Yeriko maulendo 7. Pamanyuma Yehova wakawiska viliŵa vya msumba uwu, ndipo Ŵaisrayeli ŵakathereska ŵalwani ŵawo. Kasi ŵasayansi ŵasanga ukaboni wuli wakuti msumba wa Yeriko ukaparanyika nadi mu nyengo yichoko waka nga umo Baibolo likuyowoyera?
Kale, para ŵasilikari ŵakukhumba kuparanya msumba, ŵakawuzingilizganga dankha. Usange ŵalwani ŵazingilizga msumba kwa nyengo yitali, ŵanthu awo ŵakaŵanga mu msumba ŵakaryanga vyakurya vyawo vinandi ivyo ŵakasunganga. Ŵakachitanga nthena chifukwa para ŵalwani ŵathereska msumba, ŵakatoranga chilichose icho ŵakhumba, kusazgapo chakurya icho chakhalapo. Lekani ŵasayansi ŵasanga vyakurya vichoko waka mu misumba iyo yikaparanyika na ŵalwani ku Palestina ndipo mu misumba yinyake ŵandasangemo vyakurya. Kweni pa malo agho pakaŵa msumba wa Yeriko, ŵasayansi ŵasanga kuti pa vinthu ivyo vikaparanyika pakaŵa vimphani na vyakurya vinandi.—Biblical Archaeology Review.
Baibolo likuti Ŵaisrayeli ŵakatoramo vyakurya yayi mu msumba wa Yeriko chifukwa Yehova wakaŵakanizga. (Josh. 6:17, 18) Ŵaisrayeli ŵakaparanya msumba wa Yeriko ŵanthu ŵati ŵamalizga waka kuvuna. Ntheura pa nyengo iyi, mu msumba wa Yeriko mukaŵa vyakurya vinandi. (Josh. 3:15-17; 5:10) Fundo iyi yikulongora kuti msumba wa Yeriko ukaparanyika nadi mu nyengo yichoko waka, nga umo Baibolo likuyowoyera.


text:
Nkhani Nambara 27: Fumu Yiheni Yikawusa Egupto
Ŵanalume awo ŵali pa cithuzithuzi apa ŵakucicizga ŵanthu kugwira nchito. Wona mwanalume uyo wakuthyapula na luswazu yumoza wa awo ŵakugwira nchito! Ŵanthu awo ŵakugwira nchito mba fuko la Yakobe, ndipo ŵakucemeka Ŵaisrayeli. Awo ŵakuŵacicizga kugwira nchito Mbaegupto. Ŵaisrayeli mbazga ŵa Ŵaegupto. Kasi ici cikacitika wuli?
Mbumba ya Yakobe yikakhala mwamtende mu Egupto kwa vilimika vinandi. Yosefe, uyo wakaŵa waciŵiri kwa Faro mu Egupto, wakaŵapweleleranga. Kweni Yosefe wakafwa. Faro muphya, uyo wakatemwanga yayi Ŵaisrayeli, wakayamba kuwusa mu Egupto.
Ntheura Faro muheni uyu, wakapanga Ŵaisrayeli kuŵa ŵazga. Ŵakaŵika ŵanalume ŵakuŵalaŵilira awo ŵakaŵa ŵaheni ndiposo ŵankhaza. Ŵakacicizganga Ŵaisrayeli kugwira nchito ya kuzengera Faro misumba. Kweni Ŵaisrayeli ŵakalutilira kwandana. Nyengo yikati yajumphapo Ŵaegupto ŵakayamba kopa kuti Ŵaisrayeli ŵaŵenge ŵanandi ndiposo ŵankhongono comene.
Kasi ukumanya ico Faro wakacita? Wakaphalira ŵanakazi awo ŵakawovwiranga ŵanakazi Ŵaciisrayeli pa kubaba ŵana kuti: ‘Mukomenge mwana mwanalume waliyose uyo wababika.’ Kweni ŵanakazi ŵara ŵakaŵa ŵawemi, ŵakakoma yayi ŵana ŵanalume.
Pa cifukwa ici, Faro wakaphalira ŵanthu ŵake wose kuti: ‘Kolani na kukoma ŵana ŵanalume wose Ŵaciisrayeli. Ŵana ŵanakazi ŵekha ndiwo muŵaleke ŵamoyo.’ Kasi ici cikaŵa cinthu ciheni yayi kutuma ŵanthu kuti ŵacite? Tiye tiwone umo mwana mwanalume yumoza wakaponera.
Exodus 1:6-22.
Mafumbo
- Pa cithuzithuzi apa, ni njani uyo wali na luswazu, ndipo wakuthyapula njani?
- Yosefe wati wafwa, nchivici cikacitikira Ŵaisrayeli?
- Nchifukwa wuli Ŵaeguputo ŵakacita wofi na Ŵaisrayeli?
- Ni dango wuli ilo Faro wakapeleka ku ŵanakazi awo ŵakovwilanga ŵanakazi Ŵaciisrayeli pakubaba ŵana?
Mafumbo ghanyake
- Ŵazgani Exodus 1:6-22.
Ni mwauli umo Yehova wakayambira kufiska phangano lake kwa Abrahamu? (Ex. 1:7; Gen. 12:2; Mil. 7:17)
Ni mwauli umo ŵanakazi Ŵacihebere awo ŵakovwilanga ŵanyawo pa kubaba ŵana ŵakazirwiskira umoyo? (Ex. 1:17; Gen. 9:6)
Ni mwauli umo Yehova wakatumbikira ŵanakazi awo ŵakawovwiranga ŵanyawo pa kubaba cifukwa ca kugomezgeka kwawo? (Ex. 1:20, 21; Zinth. 19:17)
Ni mwauli umo Satana wakati watimbanizgire cilato ca Yehova cakukhwaskana na Mphapu ya Abrahamu iyo yikalayizgika? (Ex. 1:22; Mat. 2:16)


text:
GONGWE LA MULINDA (LAKUSAMBIRA PA MPINGO) FEBRUARY 2016
Magazini iyi yili na nkhani zakusambira pa mpingo kwamba Epulero 4 m’paka Meyi 1, 2016.
Yehova Wanovwira Kuti Nimuteŵetere Makora
Corwin Robison wakateŵetera pa Beteli ya ku United States kwa vyaka 60, ndipo vyaka vyose ivyo wakateŵetera Chiuta mwakugomezgeka ni 73.
Yehova Wakachema Abrahamu Kuti “Mubwezi Wane”
Kasi mungatemwa kuŵa mubwezi wa Yehova? Wonani umo Abrahamu wakachitira.
Yezgani Ŵabwezi ŵa Yehova
Kasi Rute, Hezekiya, na Mariya ŵakachita wuli kuti ŵaŵe paubwezi wakukhora na Chiuta?
Lutilirani Kuteŵetera Yehova Mwakukondwa
Pali fundo zitatu izo tikwenera kughanaghanira kuti tilutilire kukondwa apo tikuteŵetera Chiuta.
Gomezgekani Kwa Yehova
Ivyo Yonatani wakachita vingatovwira kuti tiŵe ŵakugomezgeka kwa Yehova.
Sambirani ku Ŵateŵeti Ŵakugomezgeka ŵa Yehova
Kasi Davide, Yonatani, Natani, na Hushayi ŵakalongora wuli kugomezgeka kwa Yehova?
Galimoto ya Masipika Iyo Yikamanyikwa na Ŵanthu Ŵanandi
Kufuma mu 1936 m’paka 1941, galimoto ya masipika ya Watch Tower yikawovwira kuti uthenga wa Ufumu upharazgike ku ŵanthu ŵanandi mu Brazil.


text:
Vyakusazgirapo A
A6-A Tchati: Ntchimi na Mathemba gha Yuda na Israyeli (Chigaŵa 1)
A6-B Tchati: Ntchimi na Mathemba gha Yuda na Israyeli (Chigaŵa 2)
A7-A Ivyo Yesu Wakachita Apo Wakaŵa pa Charu Chapasi—Ivyo Vikachitika Pambere Yesu Wandambe Uteŵeti Wake
A7-B Ivyo Yesu Wakachita Apo Wakaŵa pa Charu Chapasi—Uteŵeti wa Yesu Ukwamba
A7-C Ivyo Yesu Wakachita Apo Wakaŵa pa Charu Chapasi—Uteŵeti wa Yesu mu Galileya (Chigaŵa 1)
A7-D Ivyo Yesu Wakachita Apo Wakaŵa pa Charu Chapasi—Uteŵeti wa Yesu mu Galileya (Chigaŵa 2)
A7-E Ivyo Yesu Wakachita Apo Wakaŵa pa Charu Chapasi—Uteŵeti wa Yesu mu Galileya (Chigaŵa 3)
A7-F Ivyo Yesu Wakachita Apo Wakaŵa pa Charu Chapasi—Uteŵeti wa Yesu Kumafumiro gha Dazi kwa Yorodani
A7-G Ivyo Yesu Wakachita Apo Wakaŵa pa Charu Chapasi—Ivyo Yesu Wakachita Kaumaliro mu Yerusalemu (Chigaŵa 1)
A7-H Ivyo Yesu Wakachita Apo Wakaŵa pa Charu Chapasi—Ivyo Yesu Wakachita Kaumaliro mu Yerusalemu (Chigaŵa 2)


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
15 Elifazi+ Mutemani wakazgora kuti:
2 “Kasi munthu wavinjeru wangazgora vyawakawaka,
Panji wangazuzga nthumbo yake na mphepo ya kumafumiro gha dazi?
3 Kuchenya na mazgu pera nkhwawaka,
Ndipo kuyowoya kwekha kulije chandulo.
4 Pakuti ukupepuska kopa Chiuta,
Ndipo ukughanaghanako viŵi yayi vya Chiuta.
5 Pakuti ubudi wako ndiwo ukukuphalira chakuyowoya,
Ndipo ukusankha mazgu ghauryarya.
6 Mulomo wako ukukususka, kuti ndine yayi,
Ndipo milomo yako yikukupanikizgira.+
7 Kasi ndiwe ukamba kubabika,
Panji kasi iwe ukababika pambere tumapiri tundalengeke?
8 Kasi ukupulikizga nkhani zachisisi za Chiuta,
Panji ukuwona kuti ndiwe wekha uli na vinjeru?
9 Kasi ukumanya vichi ivyo ise tikuvimanya yayi?+
Ukupulikiska vichi ivyo ise tikuvipulikiska yayi?
10 Ŵambuha na ŵachekuru wose ŵali pakati pithu,+
Ŵanalume ŵalara chomene kuluska awuso.
11 Kasi chipembuzgo cha Chiuta ntchakukwana yayi kwa iwe,
Panji mazgu ghakuyowoyeka mwakuzika kwa iwe?
12 Chifukwa wuli mtima wako ukukuyegha,
Ndipo chifukwa wuli maso ghako ghakuphayira na ukali?
13 Pakuti wazgora mzimu wako kwimikana na Chiuta,
Ndipo ukuzomerezga mazgu ghanthena kufuma mu mulomo wako.
14 Kasi munthu ni njani kuti waŵe mutuŵa,
Panji waliyose wakubabika na mwanakazi kuti waŵe murunji?+
15 Wona! Ŵatuŵa ŵake wakuŵagomezga chara,
Ndipo nanga nkhuchanya nkhutuŵa chara mu maso ghake.+
16 Ntheura kuli wuli munthu munyankhasi na wakufipirwa,+
Munthu uyo wakumwa ubendezi nga ni maji!
17 Nikuphalirenge, pulika kwa ine.
Nikulongosolerenge ivyo nawona,
18 Ivyo ŵavinjeru ŵayowoya kufuma ku ŵawiskewo,+
Vinthu ivyo ŵandavibise.
19 Charu chikapika kwa iwo pera,
Ndipo pakaŵavya mulendo uyo wakajumpha pakati pawo.
20 Munthu muheni wakupulika vyakuŵinya mu mazuŵa ghake ghose,
Mu vyaka vyose ivyo vyasungikira muwusi wankhaza.
21 Kapomezi kakofya kakupulikikwa mu makutu ghake,+
Mu nyengo ya mtende, vigeŵenga vikumuwukira.
22 Wakugomezga chara kuti wafumengemo mu mdima,+
Wasungikira lupanga.
23 Wakuyingayinga kupenja chakurya, kuti chili nkhu?
Wakumanya makora kuti zuŵa la mdima lili pafupi.
24 Suzgo na vyakuŵinya vikumofya,
Vikumuthereska nga ni themba lakunozgekera nkhondo.
25 Pakuti wakuwuska woko lake kwimikana na Chiuta,
Na kuyezgayezga kulimbana na Wankhongonozose,
26 Na mtima unonono, wakwimikana nayo mwaluŵiro,
Na chiskango chake chikhomi chankhongono.
27 Chisko chake chabenekelereka na mafuta,
Ndipo matako ghake ghali ming’inyuming’inyu chifukwa cha mafuta,
28 Wakukhala mu misumba iyo yiparanyikenge,
Mu nyumba izo muzamuŵavya wakukhalamo,
Izo zizamuŵa viwunjiko vya malibwe.
29 Waŵenge musambazi chara ndipo chuma chake chizamwandana chara,
Nesi katundu wake kuthandazgika pa charu.
30 Wazamufumamo chara mu mdima,
Dimi la moto lomizgenge mphukira yake,
Ndipo wazamufwa na mvuchi wakufuma mu mulomo wa Chiuta.+
31 Wangapulukanga chara na kugomezga icho ntchawaka,
Chifukwa icho ntchawaka ndicho chiŵenge malipiro ghake,
32 Vichitikenge pambere zuŵa lake lindafike,
Ndipo minthavi yake yitikitirenge chara.+
33 Waŵenge nga ni mpheska izo zikuyoyoska vipambi vyake vyambura kuphya,
Ndiposo nga ni khuni la maolive ilo maluŵa ghake ghalakata.
34 Pakuti ungano wa ŵambura kopa Chiuta ngwambura chandulo,+
Ndipo moto umyangurenge mahema gha ŵavimbundi.
35 Iwo ŵakutora nthumbo ya masuzgo na kubaba icho ntchiheni,
Ndipo nthumbo yawo yikubaba upusikizgi.”
Tumizgani
Tumizgani
Yobu 15
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=15&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D15%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 6 Davide wakawunganyaso ŵankhondo 30,000, ŵanalume wose ŵakusoleka mu Israyeli.2 Penepapo Davide na ŵanthu wose ŵakaluta ku Baale-yuda kukatora Likasa la Chiuta waunenesko.+ Panthazi pa likasa ndipo ŵanthu wose ŵakuchemera pa zina la Yehova wa mawumba,+ uyo wakukhala pachanya* pa ŵakerubi.+3 Kweni ŵakaŵika Likasa la Chiuta waunenesko mu gileta liphya+ na kufuma nalo mu nyumba ya Abinadabu, iyo yikaŵa pa kaphiri. Uza na Ahiyo, ŵana ŵa Abinadabu,+ ndiwo ŵakendeskanga gileta liphya ili.4 Ntheura ŵakanyamura Likasa la Chiuta waunenesko kufuma nalo mu nyumba ya Abinadabu pa kaphiri. Ahiyo wakendanga panthazi pa Likasa.5 Davide na nyumba yose ya Israyeli ŵakasekeleranga pamaso pa Yehova na vyakwimbira vya mtundu wose vyakupangika na makuni gha junipa, ŵabango, vyakwimbira vinyake vya vingwe,+ tung’oma,+ visekese, na makumbalo.*+6 Kweni ŵakati ŵafika pa malo ghakupwanthirapo gha Nakoni, Uza wakanyoloskera woko lake pa Likasa la Chiuta waunenesko na kulikora,+ pakuti ng’ombe zikaŵa pafupi kuligudubura.7 Penepapo ukali wa Yehova ukagolera pa Uza, ndipo Chiuta waunenesko wakamutimba+ penepara chifukwa wakachita chambura kwenelera.+ Wakafwira penepara pafupi na Likasa la Chiuta waunenesko.8 Kweni Davide wakakwiya chifukwa chakuti ukali wa Yehova ukagolera pa Uza. Ndipo malo ghara ghakuchemeka Perezi-uza* m’paka lero.9 Zuŵa lira Davide wakawopa chomene Yehova,+ wakati: “Kasi Likasa la Yehova lingiza wuli kwa ine?”+10 Davide wakakhumba chara kwiza nalo Likasa la Yehova uko iyo wakaŵa mu Msumba wa Davide,+ kweni wakalitolera ku nyumba ya Obedi-edomu+ Mugiti.11 Likasa la Yehova likaŵa mu nyumba ya Obedi-edomu Mugiti myezi yitatu. Yehova wakatumbika Obedi-edomu na nyumba yake yose.+12 Themba Davide likaphalirika kuti: “Yehova watumbika nyumba ya Obedi-edomu na vyose ivyo wali navyo chifukwa cha Likasa la Chiuta waunenesko.” Ntheura Davide wakaluta na kukafumiska Likasa la Chiuta waunenesko mu nyumba ya Obedi-edomu, kwiza nalo ku Msumba wa Davide na kusekelera kukuru.+13 Awo ŵakanyamura+ Likasa la Yehova ŵakati ŵenda mbondolo 6, Davide wakapeleka sembe ng’ombe na nyama yakututuŵa.14 Davide wakavinanga pamaso pa Yehova na nkhongono zake zose. Nyengo yose yira Davide wakavwara* efodi wa salu yiwemi.+15 Davide na nyumba yose ya Israyeli ŵakizanga na Likasa+ la Yehova na kusekelera kukuru+ pamoza na kulira kwa mbata.+16 Likasa la Yehova likati lafika mu Msumba wa Davide, Mikala+ mwana wa Sauli, wakalingizga pa windo na kuwona Themba Davide likudukaduka na kudenya pamaso pa Yehova. Mbwenu wakamba kuliyuyura mu mtima wake.+17 Ntheura ŵakiza nalo Likasa la Yehova, ŵakaliŵika mu hema ilo Davide wakalijinthira.+ Penepapo Davide wakapeleka sembe zakotcha+ na sembe zawenenawene+ pamaso pa Yehova.+18 Davide wakati wamara kupeleka sembe zakotcha na sembe zawenenawene, wakatumbika ŵanthu mu zina la Yehova wa mawumba.19 Kweniso wakagaŵira ŵanthu wose, wumba wose wa Israyeli, mwanalume na mwanakazi, chingwa, chibama cha vipambi vya viŵali, na chibama cha mpheska zakomira. Pamanyuma ŵanthu wose ŵakaluta, munthu yose ku nyumba yake.20 Davide wakati wiza kuti watumbike nyumba yake, Mikala+ mwana wa Sauli, wakiza kuzakakumana nayo. Wakati: “Muhanya uno themba la Israyeli lajichindika chomene pakujivura pamaso pa ŵazgakazi ŵa ŵateŵeti ŵake, nga umo munthu wambura mahara wakujivulira pakweru.”+21 Ntheura Davide wakati kwa Mikala: “Nasekeleranga pamaso pa Yehova, uyo wakanisora ine m’malo mwa awuso na nyumba yawo yose kweniso uyo wakanimika ine kuŵa mulongozgi wa ŵanthu ŵa Yehova, Israyeli.+ Ntheura nisekelerenge pamaso pa Yehova.22 Nijiyuyurenge kujumpha apa nanga nkhujikhizga mu maso ghane. Kweni nichindikikenge na ŵazgakazi awo iwe wazunura.”23 Ntheura Mikala+ mwana wa Sauli wakaŵavya ŵana m’paka zuŵa la nyifwa yake.


text: 23 Yehova wakuti: “Soka ku ŵaliska awo ŵakuparanya na kumbininiska mberere za mu mskambo wane.”+2 Yehova Chiuta wa Israyeli wakuti ku ŵaliska awo ŵakuliska ŵanthu ŵane: “Mwambininiska mberere zane, mukulutilira kuziyungwiska, ndipo mukuŵikako mahara yayi ku izo.”+“Ntheura, nimikanenge namwe chifukwa cha milimo yinu yiheni,” wakuti Yehova.3 “Penepapo nizamuwunganya mberere zane zakukhalako kufuma ku vyaru vyose uko nazimbininiskira.+ Nizamuziwezgera ku malo ghake ghakulyerako.+ Zizamubabana na kwandana chomene.+4 Nizamwimika ŵaliska pa izo, awo ŵazamuziliska nadi.+ Zizamuwopaso yayi panji kutenthema, ndipo pazamuŵavya yakuzgeŵa,” wakuti Yehova.5 Yehova wakuti: “Wonani! Mazuŵa ghakwiza ndipo namumuwuskira Davide mphukira* yaurunji.+ Themba lamuwusa+ na kulongora mahara na kukoleska weruzgi wakunyoloka na urunji mu charu.+6 Mu mazuŵa ghake, Yuda wazamuponoskeka,+ Israyeli wazamukhala mwakufwasa.+ Zina ilo wazamuchemeka nalo ni ili: Yehova Ni Urunji Withu.”+7 Yehova wakuti: “Kweni mazuŵa ghakwiza apo ŵazamuyowoyaso yayi kuti: ‘Nadi pano Yehova wamoyo, uyo wakafumiska Ŵaisrayeli mu charu cha Eguputo,’+8 kweni ŵazamuti: ‘Nadi pano Yehova wamoyo, uyo wakafumiska na kuwezga mphapu ya nyumba ya Israyeli kufuma ku charu cha kumpoto na vyaru vyose ivyo nkhaŵambininiskirako,’ ndipo ŵamukhala mu charu chawo.”+9 Vya ntchimi uyowoye kuti:Mtima wane wasweka mukati mwane.Viwangwa vyane vyose vyasoghoyoka.Nili nga ni munthu uyo waloŵeraNga ni munthu uyo wahangayika na vinyo,Chifukwa cha Yehova kweniso chifukwa cha mazgu ghake ghatuŵa.10 Pakuti charu chazura na ŵaleŵi.+Chifukwa cha nthembo, charu chikutengera,+Malo ghakuliskako viŵeto gha mu mapopa ghawomira.+Makhaliro ghawo ngaheni, ndipo nkhongono zawo ŵakuchitira viheni.11 “Ntchimi na wasembe* wuwo, wose mbakunangika.*+Uheni wawo nawusanga nanga ni mu nyumba yane,”+ wakuti Yehova.12 “Ntheura nthowa yawo yiŵenge yakutelemuka na yamdima.+Ŵatutuzgikenge na kuwa pasi.”“Pakuti nizenge na soka pa iwoMu chaka cha kuwezgera,” wakuti Yehova.13 “Mu ntchimi za mu Samariya+ nawonamo ukazuzi.Zikuchima mwa Baala,Ndipo zikupuluska ŵanthu ŵane, Israyeli.14 Mu ntchimi za mu Yerusalemu nawonamo vinthu vyakofya.Zikuchita uleŵi+ na kwenda mu utesi,+Zikuhaya* awo ŵakuchita uheni,Zikuwerako yayi ku uheni wawo.Zose zili nga ni Sodomu+ kwa ine,Awo ŵakukhalamo ŵali nga ni Gomora.”+15 Ntheura Yehova wa mawumba wakuti vya ntchimi:“Wonani, nkhuzilyeska nkhalikaliNa kuzimweska maji ghapoyizoni.+Pakuti uchigaluka wafuma ku ntchimi za mu Yerusalemu, wathandazgikira mu charu chose.”16 Yehova wa mawumba wakuti:“Mungapulikiranga chara mazgu gha ntchimi izo zikuchima kwa imwe.+Zikumupusikani waka.*Mboniwoni zawo zikufuma mu mtima wawo,+Zikufuma mu mulomo wa Yehova chara.+17 Mwakuwerezgawerezga zikuphalira awo ŵakuniyuyura kuti:‘Yehova wakuti: “Muŵenge na mtende.”’+Ndipo kwa waliyose uyo wakulondezga mtima wake wamtafu, zikuti:‘Soka lizengepo yayi pa iwe.’+18 Pakuti ni njani wimilira mu ungano wa YehovaKuti wawone na kupulika mazgu ghake?Ni njani waŵikako mahara ku mazgu ghake kuti waghapulike?19 Wonani! Chimphepo cha Yehova chiputenge mu ukali.Nga ni kavuluvulu mukuru chitimbenge pa mutu wa muheni.+20 Ukali wa Yehova uwelerenge yayiM’paka wachite na kufiska ivyo mtima wake wakhumba.Mu mazuŵa ghaumaliro uzamuchipulikiska makora ichi.21 Ntchimi izi nindazitumepo, kweni zikuchimbira.Nindayowoyepo nazo, kweni zikuchima.+22 Ziŵenge kuti zikimilira mu ungano wane,Mphanyi zikuphalira ŵanthu ŵane mazgu ghaneNa kuŵawezga ku nthowa yawo yiheni na milimo yawo yiheni.”+23 Yehova wakuti: “Kasi nili Chiuta wapafupi pera, panji Chiuta uyo waliso kutali?”24 “Kasi munthu wangabisama mu malo ghakubisika kwambura ine kumuwona?”+ wakuti Yehova.“Asi ndine nkhuzuzga kuchanya na charu chapasi?”+ wakuti Yehova.25 “Napulika ntchimi izo zikuchima mautesi mu zina lane, zikuti: ‘Nalota loto! Nalota loto!’+26 Kasi ivi vilutilirenge m’paka pawuli mu mtima wa ntchimi, kuchima mautesi? Ni ntchimi izo zikwendera ukhuluku wa mu mtima wawo.+27 Zikukhumba kuluwiska ŵanthu ŵane zina lane na maloto agho zikuphalirana, nga umo ŵawiskewo ŵakaluwira zina lane chifukwa cha Baala.+28 Ipo ntchimi iyo yili na loto yiyowoye loto lake, kweni uyo wali na mazgu ghane wayowoye mazgu ghane mu unenesko.”“Kasi chisasuni na mphuzi vikuyana wuli?” wakuti Yehova.29 Yehova wakuti: “Asi mazgu ghane ghali nga ni moto,+ kweniso nga ni nyondo yakuswera jalawe?”+30 Yehova wakuti: “Ntheura, wonani nkhwimikana na ntchimi izo zikwibirana mazgu ghane.”+31 “Wonani, nkhwimikana na ntchimi,” wakuti Yehova, “izo na lulimi lwawo zikuti: ‘Wakuti!’”+32 Yehova wakuti: “Wonani, nkhwimikana na ntchimi za maloto ghautesi, izo zikughayowoya na kupuluska ŵanthu ŵane chifukwa cha mautesi na kujithumbwa kwawo.”+“Kweni nindazitumepo panji kuzilangura. Ntheura ziŵawovwirenge yayi ŵanthu aŵa,”+ wakuti Yehova.33 “Para ŵanthu aŵa, ntchimi panji wasembe, ŵakukufumba kuti: ‘Kasi mphingo* ya Yehova ni vichi?’ uŵazgore kuti: ‘“Mphingo ndimwe mwaŵanthu! Ndipo nimutayaninge,”+ wakuti Yehova.’34 Kweni ntchimi, wasembe panji ŵanthu, awo ŵakuti: ‘Mphingo* ya Yehova ni iyi!’ nimikanenge nayo munthu uyo na ŵamunyumba yake.35 Ichi ndicho waliyose wa imwe wakuyowoya kwa munyake na mubali wake: ‘Kasi Yehova wazgora vichi? Kasi Yehova wayowoya vichi?’36 Kweni mungazunurangaso yayi mphingo ya Yehova, pakuti mphingo ni mazgu gha waliyose wa imwe, ndipo mwasintha mazgu gha Chiuta wamoyo, Yehova wa mawumba, Chiuta withu.37 “Ntchimi uyiphalire kuti: ‘Kasi Yehova wakuzgora vichi? Kasi Yehova wayowoya vichi?38 Usange mukulutilira kuyowoya kuti: “Mphingo* ya Yehova!” Yehova wakuti: “Chifukwa chakuti mwayowoya kuti: ‘Mazgu agha ni mphingo* ya Yehova,’ ine nati namuphalirani kuti: ‘Mungayowoyanga yayi kuti: “Mphingo* ya Yehova!”’39 wonani, nimunyamuraninge na kumutayani kufumapo pamaso pane, imwe na msumba uwo nkhapeleka kwa imwe na ŵasekuru ŵinu.40 Ndipo nikhizgirenge pa imwe soni na muyuyuro wamuyirayira, ivyo vizamuluwika chara.”’”+


text:
MAZGU GHA CHIUTA MBUSAMBAZI | ZINTHARIKA 27-31
Baibolo Likulongosora Umo Mwanakazi Muwemi Wakuŵira
Mu Zintharika chaputara 31 muli uthenga wakuzirwa wa Themba Lemuyeli uwo ukafuma kwa amama ŵake. Ivyo anyina ŵakayowoya vikawovwira themba ili kumanya umo mwanakazi muwemi wakuŵira.
Mwanakazi muwemi wakuŵa wakugomezgeka
Wakuyowoya masachizgo ghawemi ghakovwira pa mbumba kweniso wakujilambika
Mfumu wake wakumugomezga kuti wachitenge vinthu mwamahara, ndipo wakumuchichizga yayi kuti pa chilichose wafumbenge dankha iyo
Mwanakazi muwemi wakuŵa mukata yayi
Wakusakaza vinthu yayi, ntheura banja lake likuvwara makora, likuŵa lachiyelezgero chiwemi ndipo likuŵa na chakurya chakuphikika makora
Wakulimbikira ntchito ndipo wakuwoneseska kuti ntchito za panyumba zikugwirika makora
Mwanakazi muwemi wakutemwa vinthu vyauzimu
Wakopa Chiuta ndipo wakuchita vinthu vyakuti waŵe nayo paubwezi


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
25 “Ufumu wakuchanya ungayaniskika na ŵamwali 10 awo ŵakatora nyali zawo+ ndipo ŵakaluta kukapokelera mweneko wa nthengwa.+
2 Ŵankhondi ŵakaŵa ŵakupusa, ndipo ŵankhondi ŵakaŵa ŵakuchenjera.+
3 Ŵakupusa ŵakatora nyali zawo kweni mafuta ŵakayegha chara.
4 Kweni ŵakuchenjera ŵakayegha mafuta mu supa zawo na mu nyali zawo.
5 Apo mweneko wa nthengwa wakachedwanga, wose ŵakagomphora na kugona tulo.
6 Usiku pakati ŵakapulika ntchemerezgo yakuti, ‘Mweneko wa nthengwa wafika! Fumani mukamupokelere.’
7 Ndipo ŵamwali wose ŵara ŵakawuka na kunozga nyali zawo.+
8 Ŵakupusa ŵakati kwa ŵakuchenjera, ‘Tipaniko mafuta ghinu, chifukwa nyali zithu zili pafupi kuzimwa.’
9 Ŵakuchenjera ŵara ŵakaŵazgora kuti: ‘Mafuta ghangatikwana tose yayi, imwe na ise. Kweni lutani ku awo ŵakuguliska na kukagura ghinu.’
10 Apo ŵakalutanga kukagura, mweneko wa nthengwa wakafika. Ŵamwali awo ŵakaŵa ŵakunozgeka ŵakanjira nayo mu chiphikiro cha nthengwa,+ ndipo mulyango ukajalika.
11 Pamanyuma, ŵamwali ŵanyake ŵara nawo ŵakiza, ŵakati, ‘Dada, Dada, tijuliraniko!’+
12 Iyo wakaŵazgora kuti, ‘Kuyowoya unenesko, nkhumumanyani chara.’
13 “Ntheura, muŵenge maso,+ chifukwa mukumanya chara zuŵa nesi ora.+
14 “Pakuti ufumu uli nga ni munthu uyo wakaŵa pafupi kuluta ku charu chinyake, ndipo wakachema ŵazga ŵake na kuŵaŵikizga vinthu vyake.+
15 Ndipo kwa yumoza wakapeleka matalente ghankhondi, kwa munyake ghaŵiri, kwa munyakeso limoza, waliyose kuyana na maluso ghake, ndipo wakaluta ku charu chinyake.
16 Nyengo yeneyiyo, uyo wakapokera matalente ghankhondi wakaluta na kuchitira malonda ndipo wakasangirapo ghanyake ghankhondi.
17 Uyo wakapokera ghaŵiri wakasangirapo ghanyake ghaŵiri.
18 Kweni uyo wakapokera limoza wakaluta kukajima pasi na kubisa ndalama ya fumu yake.
19 “Nyengo yitali yikati yajumphapo, fumu ya ŵazga ŵara yikiza na kupenderana nawo ndalama.+
20 Ntheura uyo wakapokera matalente ghankhondi wakiza na matalente ghanyake ghankhondi, wakati, ‘Fumu, mukanipa matalente ghankhondi, wonani, nasangirapo matalente ghanyake ghankhondi.’+
21 Fumu yake yikati kwa iyo: ‘Wachita makora, muzga muwemi na wakugomezgeka. Ukaŵa wakugomezgeka pa vinthu vichoko. Nikwimikenge pa vinthu vinandi.+ Njira mu chimwemwe cha fumu yako.’+
22 Kufuma apo, uyo wakapokera matalente ghaŵiri wakiza ndipo wakati, ‘Fumu, mukanipa matalente ghaŵiri, wonani, nasangirapo matalente ghanyake ghaŵiri.’+
23 Fumu yake yikati kwa iyo: ‘Wachita makora, muzga muwemi na wakugomezgeka. Ukaŵa wakugomezgeka pa vinthu vichoko. Nikwimikenge pa vinthu vinandi. Njira mu chimwemwe cha fumu yako.’
24 “Paumaliro, uyo wakapokera talente limoza wakiza ndipo wakati: ‘Fumu, nkhamanya kuti ndimwe munthu wakusuzga, mukuvuna apo mukaseŵa chara na kuwunjika apo mukawuluska chara.+
25 Ntheura nkhawopa ndipo nkhaluta na kubisa talente linu pasi. Enani, pokani icho ntchinu.’
26 Pakuzgora fumu yake yikati kwa iyo: ‘Muzga muheni na mukata iwe, ukuti ukamanya kuti nkhuvuna apo nkhaseŵa chara na kuwunjika apo nkhawuluska chara?
27 Ipo mphanyi ndalama yane ukayiŵika ku ŵakusunga ndalama ndipo pakwiza mphanyi napokera icho ntchane pamoza na chandulo.
28 “‘Ntheura mupokani talente na kupeleka kwa uyo wali na matalente 10.+
29 Pakuti waliyose uyo wali navyo, wazamupika vinandi, ndipo wazamuŵa na vinandi chomene. Kweni uyo walije, wazamupokeka nanga ni icho wali nacho.+
30 Ponyani muzga wawakawaka uyu kuwaro ku chisi. Kwenekura ndiko wamulilira na kuska mino ghake.’
31 “Para Mwana wa munthu+ wakwiza mu uchindami wake, pamoza na ŵangelo wose,+ wazamukhala pa chitengo chake chauchindami.
32 Mitundu yose yizamuwungana panthazi pake, ndipo wazamupatura ŵanthu, yumoza ku munyake, nga ni umo muliska wakupatulira mberere ku mbuzi.
33 Ndipo wazamuŵika mberere+ ku woko lake lamalyero, kweni mbuzi ku lamazere.+
34 “Ndipo Themba lizamuti kwa awo ŵali ku woko lake lamalyero: ‘Zaninge, imwe mwatumbikika na Adada, muhare Ufumu uwo ukanozgekera imwe kufuma apo charu chikambira.
35 Pakuti nkhaŵa na njara ndipo mukanipa chakurya, nkhaŵa na nyota ndipo mukanipa chakuti nimwe. Nkhaŵa mulendo ndipo mukanipokelera makora.+
36 Nkhaŵa nkhule ndipo mukanivwalika.+ Nkhalwara ndipo mukanipwelelera. Nkhaŵa mu jele ndipo mukiza kuzakaniwona.’+
37 Ŵarunji ŵazamumuzgora kuti: ‘Fumu, mphawuli apo tikamuwonani muli na njara ndipo tikamulyeskani, panji ŵanyota, ndipo tikamupani chakuti mumwe?+
38 Mphawuli apo tikamuwonani mukaŵa mulendo ndipo tikamupokelerani makora, panji mukaŵa nkhule, ndipo tikamuvwalikani?
39 Mphawuli apo tikamuwonani kuti mwalwara panji muli mu jele ndipo tikiza kuzakamuwonani?’
40 Themba lizamuŵazgora kuti, ‘Nadi nkhumuphalirani, pakuti mukachitira ichi yumoza wa ŵabali ŵane ŵachoko chomene aŵa, mukachitira ine.’+
41 “Penepapo iyo wazamuti kwa awo ŵali ku woko lake lamazere, ‘Fumaniko kwa ine,+ mwaŵakutembeka imwe, mulute ku moto wamuyirayira+ uwo wanozgekera Dyabulosi na ŵangelo ŵake.+
42 Pakuti nkhaŵa na njara kweni mukanipa chara chakurya, ndipo nkhaŵa na nyota, kweni mukanipa chara chakuti nimwe.
43 Nkhaŵa mulendo, kweni mukanipokelera makora chara, nkhaŵa nkhule, kweni mukanivwalika chara, nkhaŵa mulwari ndiposo mu jele, kweni mukanipwelelera chara.’
44 Nawo ŵazamuzgora kuti: ‘Fumu, mphawuli apo tikamuwonani kuti muli na njara panji nyota panji ndimwe mulendo panji muli nkhule panji mulwari panji muli mu jele ndipo tikamuteŵeterani chara?’
45 Penepapo iyo wazamuŵazgora kuti: ‘Nadi nkhumuphalirani, apo mukaleka kuchitira ichi yumoza wa ŵachoko chomene aŵa, ndikuti mukaleka kuchitira ine.’+
46 Ndipo aŵa ŵazamupokera chilango cha nyifwa yamuyirayira,+ kweni ŵarunji ŵazamupokera umoyo wamuyirayira.”+
Tumizgani
Tumizgani
Mateyu 25
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=40&Chapter=25&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D40%26Chapter%3D25%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Nkhani Nambara 36: Tholi la Golide
A! A! Kasi ŵanthu ŵakucita vici apa? Ŵakusopa tholi! Cifukwa wuli ŵakucita nthena?
Mozesi wati wakhalako nyengo yitali ku phiri, ŵanthu ŵakati: ‘Tikumanya yayi ico camucitikira Mozesi. Tiyeni tipange ciuta kuti watilongozge.’
Aroni, mukulu wa Mozesi, wakati: ‘Mazgu agho mwayowoya ngawemi, vulani mphete za golide mu makutu ghinu, mwize nazo kwa ine.’ Ŵanthu ŵati ŵacita nthena, Aroni wakazisongonora na kupanga tholi la golide. Ŵanthu ŵakati: ‘Uyu ndiyo Ciuta withu uyo wakatifumiska mu Egupto!’ Ŵaisrayeli ŵakacita ciphikiro cikuru na kusopa tholi la golide.
Yehova wakakwiya comene cifukwa ca ici. Wakaphalira Mozesi kuti: ‘Khira luŵiro. Ŵanthu ŵakucita uheni ukuru comene. Ŵaluwa malango ghane ndipo ŵakusopa tholi la golide.’
Mozesi wakakhira mwaluŵiroluŵiro mu phiri. Wati wafika pafupi, ici ndico wakuwona. Ŵanthu ŵakwimba na kuvina uku ŵakuzingilira tholi la golide! Mozesi wakakwiya comene mwakuti wakataya pasi malibwe ghaŵiri ghakupapatala apo pakaŵa malango, ndipo ghakasweka viduswa limbwalimbwa. Wakatora tholi la golide na kulisongonora. Pamanyuma pake wakalisira kuzgoka fuvu.
Ŵanthu ŵakacita cinthu ciheni comene. Mwantheura Mozesi wakaphalira ŵanalume ŵanyake kuti ŵatore malupanga ghawo. Mozesi wakati: ‘Ŵanthu ŵaheni awo ŵasopanga tholi la golide ŵakwenera kufwa.’ Ŵanalume awo ŵakaŵa na malupanga ŵakakoma ŵanthu 3,000! Kasi ici cikutiphalira yayi kuti tikwenera kuwoneseska kuti tikusopa Yehova pera, ŵaciuta ŵautesi cara?
Exodus 32:1-35.
Mafumbo
- Kasi ŵanthu ŵakucitaci pa cithuzithuzi apa, ndipo cifukwa wuli?
- Nchifukwa wuli Yehova wakakwiya, ndipo Mozesi wakacitaci apo wakati wawona ico ŵanthu ŵakacitanga?
- Kasi Mozesi wakaphalira ŵanalume ŵanyake kuti ŵaciteci?
- Tikusambiramo vici mu nkhani iyi?
Mafumbo ghanyake
- Ŵazgani Exodus 32:1-35.
Ni mwauli umo Yehova wakuwonera kusazga cisopo cautesi na caunenesko? (Ex. 32:4-6, 10; 1 Kor. 10:7, 11)
Kasi Ŵakhristu ŵakwenera kucenjera na vici apo ŵakusankha vyakusanguluska, vya nga ni kwimba na kuvina? (Ex. 32:18, 19; Efe. 5:15, 16; 1 Yoh. 2:15-17)
Kasi mtundu wa Levi ukalongora ciyelezgero ciwemi wuli pakucita urunji? (Ex. 32:25-28; Sal. 18:25)
Manyani Vinandi
Ŵaisrayeli Ŵakapanga Tholi la Golide
Ŵaisrayeli ŵakapanga tholi. Ŵakatenge tholi ili likwimira Chiuta, kweni kasi Chiuta wakakondwa navyo?


text: 29 “Uchite ivi pakuŵatuŵiska kuti ŵaniteŵetere nga mbasembe:* Utore ng’ombe yichoko yanalume, mberere ziŵiri zanalume zambura kalema,+2 chingwa chambura nthukumusi, vibama vyambura nthukumusi vyakusazgako mafuta, na tuvibama tupepefu twambura nthukumusi twakuphakika mafuta.+ Uvipange na ufu uwemi wa tirigu.3 Uviŵike mu chihengo na kuvipelekera mu chihengo mwenemumu,+ pamoza na ng’ombe yichoko yanalume na mberere ziŵiri zanalume.4 “Wize na Aroni na ŵana ŵake ŵanalume pa mulyango wa chihema chakukumanamo,+ na kuŵageziska na maji.+5 Kufuma apo, utore vyakuvwara+ vira na kuvwalika Aroni. Umuvwalike munjilira, chakuvwara chambura mawoko cha efodi, efodi, na chakuvwara chapanganga, ndipo ukakilire makora na lamba wakuluka wa efodi mu chiwuno mwake.+6 Kumutu wake umuvwalike nduŵira. Pa nduŵira uŵikepo chimanyikwiro chakupatulika cha kujipatulira.+7 Utore mafuta ghakuphakazgira+ na kughapungulira pa mutu wake, kumuphakazga.+8 “Pamanyuma wize na ŵana ŵake na kuŵavwalika minjilira.+9 Aroni pamoza na ŵana ŵake ŵanalume uŵakake mikhuzi, na kuŵavwalika vyakuvwara vyawo vya kumutu, ndipo usembe uŵenge wawo, ili ni dango lamuyirayira.+ Umu ndimo uvwalikire usembe Aroni na ŵana ŵake ŵanalume kuti ŵateŵeterenge nga mbasembe.*+10 “Sono wize na ng’ombe panthazi pa chihema chakukumanamo, ndipo Aroni na ŵana ŵake ŵanalume ŵaŵike mawoko ghawo pa mutu wa ng’ombe iyi.+11 Ukome ng’ombe iyi pamaso pa Yehova, pa mulyango wa chihema chakukumanamo.+12 Utorepo ndopa za ng’ombe na munwe wako na kuziphaka mu masengwe gha jotchero,+ ndipo ndopa zinyake zose izo zakhalapo uzithire musi mwa jotchero.+13 Pamanyuma utore mafuta ghose+ gha ku matumbo, mafuta gha ku chiŵindi, na ziso* ziŵiri pamoza na mafuta agho ghali pachanya pake, ndipo uviwotche mwakuti visunkhe josi pa jotchero.+14 Nyama ya ng’ombe iyi, chikumba chake na ulongwe wake, uviwotche na moto kuwaro kwa msasa. Ni sembe ya kwananga.15 “Pamanyuma utore mberere yimoza yanalume, ndipo Aroni na ŵana ŵake ŵanalume ŵaŵike mawoko ghawo pa mutu wa mberere iyi.+16 Ukome mberere iyi na kutora ndopa zake na kuzimija pa jotchero lose zingilizge.+17 Uyicheke mberere iyi vipitikavipitika. Usuke matumbo ghake+ na vibodo vyake. Chipitika chilichose uchiŵike pamoza na chinyake, ndipo uŵikeposo mutu wake.18 Uwotche mberere yose iyi, yisunkhe josi pa jotchero. Ni sembe yakotchera Yehova, ya sungu liwemi.*+ Ni sembe yakupelekeka kwa Yehova yakotcha pa moto.19 “Utoreso mberere yinyake yanalume, ndipo Aroni na ŵana ŵake ŵanalume ŵaŵike mawoko ghawo pa mutu wa mberere iyi.+20 Ukome mberere iyi na kutorako ndopa zake na kuziphaka pa khutu lamalyero la Aroni na pa makutu ghakumalyero gha ŵana ŵake ŵanalume na pa chigunwe cha woko lawo lamalyero na pa chigunwe cha lundi lawo lamalyero, na kumija ndopa pa jotchero lose zingilizge.21 Pamanyuma utorepo ndopa izo zili pa jotchero na mafuta ghakuphakazgira,+ umijire pa Aroni na pa vyakuvwara vyake, na pa ŵana ŵake na vyakuvwara vya ŵana ŵake, mwakuti iyo na vyakuvwara vyake ndiposo ŵana ŵake na vyakuvwara vyawo ŵaŵe ŵatuŵa.+22 “Utore mafuta gha mberere yanalume, mchira wake wamafuta, mafuta gha ku matumbo, mafuta gha ku chiŵindi, ziso ziŵiri na mafuta ghake,+ chigha chakumalyero, chifukwa ni mberere yakuvwalikira usembe.+23 Mu chihengo cha vingwa vyambura nthukumusi icho chili pamaso pa Yehova, utoremoso chingwa, chibama chakusazgako mafuta, na kachibama kapepefu.24 Vyose uviŵike mu mawoko gha Aroni na mu mawoko gha ŵana ŵake ŵanalume, ndipo uvizungunye uku na uku, nga ni sembe yakuzungunya pamaso pa Yehova.25 Kufuma apo, uvitore mu mawoko ghawo na kuvyotcha pa jotchero, pachanya pa sembe yakotcha. Yiŵe sembe ya sungu liwemi* pamaso pa Yehova. Ni sembe yakupeleka kwa Yehova yakotcha pa moto.26 “Utore nganga ya mberere yanalume yakuvwalikira usembe+ iyo yapelekekera Aroni, uyizungunye uku na uku. Yiŵe sembe yakuzungunya pamaso pa Yehova, ndipo yiŵenge chigaŵa chako.27 Utuŵiske nganga ya sembe yakuzungunya na chigha cha chigaŵa chakupatulika icho chazungunyika, kweniso icho changutoleka ku mberere yanalume yakuvwalikira usembe,+ iyo yapelekekera Aroni na ŵana ŵake ŵanalume.28 Yiŵenge ya Aroni na ŵana ŵake ŵanalume nga ni dango lamuyirayira lakuti Ŵaisrayeli ŵalondezgenge, chifukwa ntchigaŵa chakupatulika. Ndipo yiŵenge chigaŵa chakupatulika icho Ŵaisrayeli ŵapelekenge.+ Ntchigaŵa chawo chakupatulika chakuti ŵapeleke kwa Yehova kufuma pa sembe zawo zawenenawene.+29 “Vyakuvwara vyakupatulika+ vya Aroni ŵazamuvwaranga mbana ŵake+ awo ŵazamunjira mu malo ghake, para ŵaphakazgika na kuvwalikika usembe.30 Wasembe uyo wanjirenge mu malo ghake kufuma pa ŵana ŵake, wazamuvwaranga kwa mazuŵa 7 para wakunjira mu chihema chakukumanamo kukateŵetera mu malo ghatuŵa.+31 “Utore mberere yanalume yakuvwalikira usembe na kuphika nyama yake mu malo ghatuŵa.+32 Aroni na ŵana ŵake ŵanalume ŵarye+ nyama iyi ya mberere pamoza na chingwa icho chili mu chihengo. Ŵalyere pa mulyango wa chihema chakukumanamo.33 Ŵarye vinthu vyakuphepiskira ivyo vyangunozgeka pakuŵavwalika usembe* na pakuŵatuŵiska. Kweni munthu wambura kuzomerezgeka* wangaryangako chara, chifukwa ni vinthu vyakupatulika.+34 Usange nyama ya sembe yakuvwalikira usembe na chingwa vyakhala m’paka mulenji, ukwenera kuviwotcha na moto.+ Kurya yayi, chifukwa ni vyakupatulika.35 “Umu ndimo uchitire na Aroni na ŵana ŵake kuyana na vyose ivyo nakuphalira. Utorenge mazuŵa 7 pakuŵavwalika usembe.*+36 Zuŵa lililose upelekenge ng’ombe yanalume kuŵa sembe yakuphepiskira kwananga. Ndiposo utuŵiske jotchero ku kwananga mwa kupeleka sembe yakuphepiskira jotchero, ndipo uliphakazge kuti lituŵiskike.+37 Utorenge mazuŵa 7 pakupeleka sembe yakuphepiskira jotchero, ndipo ulituŵiske kuti liŵe jotchero lituŵa chomene.+ Waliyose uyo wakukhwaska jotchero waŵenge mutuŵa.38 “Ivi ndivyo upelekenge pa jotchero: nyengo zose upelekenge tumberere tuŵiri twa chaka chimoza zuŵa lililose.+39 Kamberere kamoza upelekenge mulenji ndipo kamberere kanyake upelekenge namise para kwazgelera.+40 Pakupeleka kamwana kakwamba ka mberere, upelekengeso ufu* uwemi wakukwana chimoza cha vigaŵa 10 vya efa,* wakusazgako mafuta ghakwengeka makora ghakukwana chigaŵa chimoza cha vigaŵa vinayi vya hini,* na sembe ya chakumwa ya vinyo wakukwana chigaŵa chimoza cha vigaŵa vinayi vya hini.41 Namise para kwazgelera upelekenge kamberere kachiŵiri pamoza na sembe ya ufu na ya chakumwa yakuyana na iyo ukupeleka mulenji. Upelekenge kuŵa sembe ya sungu liwemi,* ni sembe yakupeleka kwa Yehova yakotcha pa moto.42 Iyi yiŵenge sembe yakotcha iyo mu miwiro yinu yose mupelekenge pa mulyango wa chihema chakukumanamo pamaso pa Yehova, apo namuwonekera kwa imwe na kuyowoya namwe.+43 “Penepapo ndipo namuwonekera ku Ŵaisrayeli, ndipo malo agha ghamutuŵiskika na uchindami wane.+44 Namutuŵiska chihema chakukumanamo na jotchero, ndiposo namutuŵiska Aroni na ŵana ŵake ŵanalume+ kuti ŵaniteŵetere nga mbasembe.45 Namukhala pakati pa ŵana ŵa Israyeli, ndipo namuŵa Chiuta wawo.+46 Ndipo iwo ŵamumanya nadi kuti ine ndine Yehova Chiuta wawo, uyo wakaŵafumiska mu charu cha Eguputo kuti nikhale pakati pawo.+ Ine ndine Yehova Chiuta wawo.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
16 Mazgu gha Yehova ghakizaso kwa ine, ghakati:
2 “Mwana wa munthu, manyiska Yerusalemu maukazuzi ghake.+
3 Uyowoye kuti, ‘Ichi ndicho Fumu Yikuru Yehova yayowoya kwa Yerusalemu: “Kukwako nkhu charu cha Ŵakenani, ndiko ukababikira. Awuso ŵakaŵa Muamori,+ ndipo anyoko ŵakaŵa Muhiti.+
4 Pakubabika kwako, pa zuŵa ilo ukababikiranga, mumbwera wako ukadumulika yayi, iwe ukageziskika yayi kuti utowe, ukaphakika yayi mchere, nesi kuvungilizgika na salu.
5 Pakaŵavya na yumoza uyo wakakulengera lusungu kuti wakuchitire ivi. Pakaŵavya yumoza uyo wakaŵa nawe na chiwuravi. Kweni ukatayika pa thondo chifukwa ukatinkhika pa zuŵa ilo ukababikira.
6 “‘“Apo nkhajumphanga pafupi nawe nkhakuwona ukusalanthuka mu ndopa zako, uku wagona mu ndopa zako, ndipo nkhati: ‘Khala wamoyo!’ Enya, nkhayowoya kwa iwe apo ukagona mu ndopa zako, nkhati: ‘Khala wamoyo!’
7 Nkhakuzgora wumba ukuru chomene nga ni vyakumera ivyo vikuphuka mu munda, ndipo ukakura na kuŵa mutali na kuvwara vitoweskero viwemi chomene. Mabere ghako ghakima makora ndipo sisi lako likakura makora chomene, kweni ukaŵa nkhule na wambura kuvwara.”’
8 “‘Apo nkhajumphanga pafupi na iwe na kukuwona, nkhawona kuti wafika nadi pa msinkhu wakuti ungatemweka. Ntheura nkhakudikiska+ chakuvwara chane na kubisa nkhule yako ndipo nkhachita chilapo na kuchita nawe phangano, ndipo ukaŵa wane,’ ndimo yayowoyera Fumu Yikuru Yehova.
9 ‘Kweniso nkhakugeziska na maji na kusuka ndopa zako na kukuphakazga mafuta.+
10 Pamanyuma nkhakuvwalika chakuvwara chamadoŵa, nkhakupa vilyato vyachikumba chiwemi, nkhakuvungilizga mu salu yiwemi, na kukuvwalika vyakuvwara vyakudura.
11 Nkhakutozga na vitoweskero, nkhakuvwalika makhoza pa mawoko ghako, na majuda mu singo yako.
12 Kweniso, nkhakuvwalika mphete pa mphuno yako, ndeŵeleŵe mu makutu ghako, na mphumphu yakutowa pa mutu wako.
13 Ukalutilira kujitozga na golide na siliva, ndipo vyakuvwara vyako vikaŵa vya salu yiwemi, salu yakudura, ndiposo chakuvwara chamadoŵa. Ukaryanga chakurya cha ufu uwemi, uchi, na mafuta, ndipo ukakura wakutowa chomene,+ ukaŵa wakwenelera kuŵa fumukazi.’”
14 “‘Zina lako likamba kumanyikwa mukati mu ŵamitundu+ chifukwa cha kutowa kwako. Kutowa kwako kukaŵa kwakufikapo chifukwa nkhaŵika utozi wane pa iwe,’+ ndimo yayowoyera Fumu Yikuru Yehova.”
15 “‘Kweni ukamba kugomezga kutowa kwako+ ndipo ukazgoka hule chifukwa cha kumanyikwa kwako.+ Ukajipeleka kuchita uhule na munthu waliyose wakujumpha mu nthowa,+ ndipo kutowa kwako ukakupeleka kwa iyo.
16 Ukatora vyakuvwara vyako vinyake na kupangira malo ghapachanya ghakutowa agho ukachitirangapo uhule wako.+ Vinthu vyanthena ivi vikwenera kuchitika yayi, ndipo vingachitikanga yayi.
17 Kweniso ukatora vitoweskero vyako viwemi vyakupangika na golide na siliva ivyo nkhakupa ndipo ukajipangira vikozgo vyanalume na kuhulana navyo.+
18 Ukatoranga vyakuvwara vyako vyamadoŵa na kuvidikiska. Ukavipanga mafuta ghane na vyakununkhira vyane.+
19 Ndipo chingwa icho nkhakupa, chakupangika na ufu uwemi, mafuta, na uchi, icho nkhakupa kuti uryenge, nacho ukapeleka ku vikozgo kuŵa sungu liwemi.+ Ivi ndivyo vikachitika nadi,’ ndimo yayowoyera Fumu Yikuru Yehova.”
20 “‘Ukatoranga ŵana ŵako ŵanalume na ŵanakazi awo ukanibabira,+ ndipo ukaŵapelekanga sembe ku vikozgo kuti ŵaryeke.+ Kasi vyakuchita vyako vyauhule vyatalulira yayi?
21 Ukakomanga ŵana ŵane na kuŵapeleka sembe pakuŵajumphiska pa moto.+
22 Apo ukachitanga vinthu vyako vyose vyaukazuzi na milimo yako yauhule, ukakumbuka yayi mazuŵa gha uwukirano wako apo ukaŵa nkhule na wambura kuvwara, uku ukusalanthuka mu ndopa zako.
23 Pa uheni wako wose uwu, soka, soka kwa iwe,’+ ndimo yayowoyera Fumu Yikuru Yehova.
24 ‘Ukajizengera chibumira na kujipangira malo ghapachanya mu maluŵaza ghose.
25 Ukazenga malo ghapachanya mu malo ghakuzirwa chomene gha msewu uliwose ndipo ukazgora kutowa kwako kuŵa chinthu chaukazuzi apo ukagayawukiranga waliyose wakujumpha mu msewu,+ na kusazgirako milimo yako ya uhule.+
26 Ukachita uhule na ŵana ŵanalume ŵa mu Eguputo,+ awo mbazengezgani ŵako ŵakugolera na makhumbiro ghaheni, ndipo ukanikwiyiska na milimo yako ya uhule yambura kupendeka.
27 Sono ninyoloskerenge woko lane pa iwe na kwimikana nawe, ndipo nichepeskenge chakurya chako.+ Nikupelekenge ku ŵanakazi awo ŵakukutinkha+ kuti ŵachite nawe icho ŵakhumba, ŵana ŵanakazi ŵa Ŵafilisiti awo ŵakaselukanga na nkharo yako yakulengeska.+
28 “‘Chifukwa chakuti ukakhorwa yayi, ukachitaso uhule na ŵana ŵanalume ŵa Asiriya,+ kweni ukati wachita nawo uhule, ukakhorwaso chara.
29 Ntheura ukasazgirako kuchita uhule na charu cha ŵamalonda ndiposo Ŵakalidi,+ kweni apa napo ukakhorwa chara.
30 Mtima wako ukaŵa ulwari chomene apo ukachitanga vinthu vyose ivi, ukachita nga ni hule lakupenguka,’+ ndimo yayowoyera Fumu Yikuru Yehova.
31 ‘Kweni apo ukazenga chibumira chako pa malo ghakumanyikwa chomene gha msewu uliwose na kupanga malo ghako ghapachanya mu maluŵaza ghose ukaŵa nga ni hule yayi, chifukwa ukakana kupokera malipiro ghalighose.
32 Ndiwe mwanakazi muleŵi uyo wakutora ŵalendo m’malo mwa mfumu wake.+
33 Mahule ghose ŵanthu ŵakughapa chawanangwa,+ kweni iwe ndiwe ukupeleka vyawanangwa ku wose awo ŵakumilira mata pa iwe,+ ndipo ukuŵahonga kuti ŵize kwa iwe kufuma uku na uku kuti uchite nawo uhule.+
34 Ukupambana na ŵanakazi ŵanyake awo ŵakuchita uhule. Palije na yumoza uyo wakuchita uhule nga ndiwe. Iwe ukuŵalipira kweni iwo ŵakukulipira yayi. Ukupambana na mahule ghanyako.’”
35 “Kwa chifukwa ichi, pulika mazgu gha Yehova, iwe hule.+
36 Ichi ndicho Fumu Yikuru Yehova yayowoya: ‘Pakuti watalulira pakulongora makhumbiro ghako ghaheni ndipo nkhule yako yabenulika pakuchita uhule na vibwezi vyako kweniso na vikozgo vyako vyose vyaukazuzi na vyaunyankhasi+ ivyo ukavipasanga nanga ni ndopa za ŵana ŵako kuŵa sembe,+
37 ntheura niwunjikenge pamoza vibwezi vyako vyose ivyo ukavikondweskanga, wose awo ukaŵatemwanga na awo ukaŵatinkhanga. Niŵawunjikenge pamoza kufuma mu vigaŵa vyose kuti ŵakuwukire, nikuvurenge pamaso pawo ndipo ŵawonenge kuti uli wa soza, kwambura chakuvwara chilichose.+
38 “‘Nikulangenge na vyeruzgo vyakwenelera ŵaleŵi+ na ŵanakazi ŵakuthiska ndopa,+ ndipo nithiskenge ndopa zako chifukwa cha ukali na sanji.+
39 Nikupelekenge mu woko lawo, ndipo ŵaparanyenge vibumira vyako, ŵawiskirenge pasi malo ghako ghapachanya,+ ŵavurenge vyakuvwara vyako+ na kutora vitoweskero vyako vyakutowa,+ kukuleka nkhule na wambura kuvwara.
40 Ŵakwizirenge na mzinda kuti ukuwukire,+ ndipo ŵakuswenge na malibwe+ na kukukoma na malupanga ghawo.+
41 Ŵawotchenge nyumba zako na moto+ na kukweruzga pamaso pa ŵanakazi ŵanandi. Nikulekeskenge uhule wako,+ ndipo ulekenge kulipira ŵanthu.
42 Kutukutwa kwane kutunirenge pa iwe,+ ndipo ukali wane ufumengeko kwa iwe.+ Mtima wane uzikenge ndipo nikwiyiskikengeso yayi.’
43 “‘Pakuti ukakumbuka yayi mazuŵa gha uwukirano wako+ ndipo wanikwiyiska pakuchita vinthu vyose ivi, sono nizenge na njombe ya mendero ghako pa mutu wako, ndipo ulutilirenge chara kuchita nkharo yako yakulengeska na vyakuchita vyako vyose vyaukazuzi,’ ndimo yayowoyera Fumu Yikuru Yehova.
44 “‘Wona! Waliyose uyo wakuyowoya ntharika wazamukuyowoyera iwe ntharika yakuti: “Mwana wakukozga nyina!”+
45 Iwe ukukozgana na anyoko, awo ŵakatinkha afumu ŵawo na ŵana ŵawo. Ndipo uli nga mbana ŵakwako, awo ŵakatinkha ŵafumu ŵawo na ŵana ŵawo. Anyoko ŵakaŵa Muhiti, ndipo awuso ŵakaŵa Muamori.’”+
46 “‘Mukuru wako ni Samariya,+ uyo wakukhala kumpoto kwako pamoza na ŵana ŵake ŵanakazi,+ ndipo munung’una wako, uyo wakukhala kumwera kwako pamoza na ŵana ŵake ŵanakazi+ ni Sodomu.+
47 Ukenda waka mu nthowa zawo yayi nesi kulondezga waka vyakuchita vyawo vyaukazuzi, kweni mu kanyengo kachoko waka ukaŵa muheni chomene kuluska iwo mu vyakuchita vyako vyose.+
48 Umo ine niliri wamoyo,’ ndimo yayowoyera Fumu Yikuru Yehova, ‘munung’una wako Sodomu na ŵana ŵake ŵanakazi ŵandachitepo ivyo iwe na ŵana ŵako ŵanakazi mwachita.
49 Wona! Izi ndizo zikaŵa zakwananga za munung’una wako Sodomu: Iyo na ŵana ŵake ŵasungwana+ ŵakaŵa ŵakujikuzga,+ ŵakaŵa na chakurya chinandi,+ umoyo wambura kwenjerwa na kalikose,+ kweni ŵakawovwira yayi ŵakusuzgika na ŵakavu.+
50 Ŵakalutilira kujikuzga+ na kuchita vinthu vyaukazuzi pamaso pane,+ ntheura nkhawona kuti ntchakwenelera kuŵawuskapo.+
51 “‘Nanga ni Samariya+ wandachitepo nanga ni hafu ya zakwananga zako zinandi izo ukachita. Ukalutilira kuchita maukazuzi ghako ghanandi kuluska iwo, mwakuti ŵana ŵakwako ŵakawoneka ŵarunji chifukwa cha vyakuchita vyako vyose vyaukazuzi.+
52 Sono ulengeskekenge chifukwa wapangiska kuti nkharo ya ŵana ŵakwako yiwoneke nga njiwemi. Iwo mbarunji chomene kuluska iwe chifukwa cha kwananga kwako, iwe wachita vyaukazuzi chomene kuluska iwo. Ntheura sono chita soni na kunyamura soni zako chifukwa wapangiska kuti ŵana ŵakwako ŵawoneke nga mbarunji.’
53 “‘Niwunjikenge ŵanthu ŵawo awo ŵakakoleka, awo ŵakakoleka mu Sodomu na ŵana ŵanakazi ŵa Sodomu, na awo ŵakakoleka mu Samariya na ŵana ŵanakazi ŵa Samariya. Ŵanthu ŵako awo ŵakakoleka, nawo niŵawunjikenge pamoza na iwo,+
54 mwakuti ukhozgeke soni, ndipo uchitenge soni chifukwa cha ivyo wachita pakuŵasanguluska.
55 Ŵana ŵakwako, Sodomu na ŵana ŵake ŵanakazi, wazamuweleraso pakale, ndipo Samariya na ŵana ŵake ŵanakazi wazamuweleraso pakale, ndipo iwe pamoza na ŵana ŵako ŵanakazi uzamuweleraso pakale.+
56 Munung’una wako Sodomu wakaŵa wakuti ungamuzunura yayi mu mazuŵa agho ukajikuzganga,
57 pambere uheni wako undavumbukwe.+ Sono ŵana ŵanakazi ŵa Siriya na ŵazengezgani ŵake ŵakukunyoza, ndipo ŵana ŵanakazi ŵa Ŵafilisiti,+ awo ŵakuzingilizga, ŵakukuchitira msinjiro.
58 Ulangikenge chifukwa cha nkharo yako yakulengeska na vyakuchita vyako vyaukazuzi,’ ndimo wayowoyera Yehova.”
59 “Pakuti ichi ndicho Fumu Yikuru Yehova yayowoya: ‘Sono nichitenge nawe kuyana na umo iwe wachitira+ chifukwa ukayuyura chilapo pakuswa phangano lane.+
60 Kweni ine nikumbukenge phangano ilo nkhachita na iwe mu mazuŵa gha uwukirano wako, ndipo nichitenge nawe phangano lamuyirayira.+
61 Uzamukumbuka nkharo yako na kuchita soni+ apo uzamupokelera ŵana ŵa anyoko, ŵakuru ŵako na ŵanung’una ŵako, ndipo nizamuŵapeleka kwa iwe nga mbana ŵako ŵanakazi. Kweni nizamuchita ichi chifukwa cha phangano lako chara.’
62 “‘Ndipo ine nichitenge phangano lane na iwe, ndipo umanyenge kuti ine ndine Yehova.
63 Para nazakakupelekera sembe yakuphepiskira nangauli wachita viheni vinandi,+ uzamukumbuka ivyo ukachitanga ndipo uzamuchita soni chomene kujura mulomo wako chifukwa cha soni,’+ ndimo yayowoyera Fumu Yikuru Yehova.”
Tumizgani
Tumizgani
Ezekiyeli 16
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=26&Chapter=16&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D26%26Chapter%3D16%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg